Perspektif Lain Sistem Pendidikan Finland Yang Jarang Dibincangkan Masyarakat Malaysia

Finland terkenal sebagai negara yang menjadi sebutan sekiranya kita bercakap berkenaan model sistem pendidikan.

Mendahului negara-negara lain termasuklah negara kesatuan Eropah sendiri, sistem pendidikan di Finland dipercayai mampu melahirkan pelajar yang baik berikutan negara tersebut kerap mendahului senarai kedudukan PISA, yang menjalankan kajian prestasi pendidikan di seluruh dunia.

Bagaimanapun, untuk setiap perkara yang baik, pasti akan ada sisi negatifnya yang jarang dibincangkan, apatah lagi apabila kita bercerita tentang pendidikan Finland, yang disanjung sebagai 'holy grail' sistem pendidikan dunia.

Adakah kelemahan sistem pendidikan Finland banyak diabaikan dan ditutupi atas kejayaan mereka dalam senarai kedudukan dunia semata? Ya. Perkara itu benar berlaku.

Secara amnya, pengkritik sistem pendidikan bersetuju satu perkara; sistem Finland melahirkan pelajar yang sederhana secara keseluruhannya.

Dalam erti kata kata lain, sistem Finland melahirkan pelajar yang majoritinya mempunyai tahap kemampuan yang sama. Tidak ramai pelajar yang betul-betul cemerlang, tidak ramai pelajar yang lemah kerana secara majoritinya mereka sekata.

Sistem di Finland diakui berkemampuan melahirkan pelajar yang mampu mendapatkan kedudukan baik dalam senarai PISA, kerana sistem PISA diukur menggunakan sistem yang tidak menitikberatkan kurikulum atau sukatan matapelajaran.

Kekurangan penekanan terhadap kurikulum menjadikan sistem FInland kurang penekanan pada pelajar ke atas subjek-subjek yang memerlukan kemahiran matematik tinggi, seperti kejuruteraan, sains komputer dan ekonomi.

Dalam jangka masa panjang, kekurangan ini diramal akan memberikan kesan kepada pembangunan negara Finland.

Bagi mereka yang menjadi pendokong tegar sistem pendidikan Finland, ramai tidak terbuka untuk membincangkan isu bagaimana pelajar Finland mengalami penurunan prestasi yang amat ketara dalam ujian TIMSS dalam tempoh sedekad.

Pelajar Finland pada gred ke 8 kini mencatatkan prestasi yang jauh lebih rendah dalam matematik, berbanding pelajar mereka dalam gred ke 7 pada tahun 1999.

Menurut satu kenyataan bersama tahun 2005 dibuat oleh 200 orang professor dari Finland, yang diketuai oleh Professor Kari Astala, pakar bidang Matematik dari Universiti of Helsinki (gambar di atas); mereka bersepakat setuju kedudukan baik Finland dalam ranking PISA menyembunyikan satu masalah besar dalam sistem pendidikan Finland.

Pelajar di Finland mempunyai kemahiran tinggi dalam kegunaan matematik harian, digelarkan sebagai 'mathematical literacy.'

Matematik yang diperlukan pada tahap sekolah tinggi dan vokasional pula tidak dijadikan kayu ukur sedangkan realitinya - banyak pelajar Finland menghadapi masalah dari segi kemahiran tahap tersebut.

Kumpulan akademik itu bersetuju pelajar di Finland berhadapan masalah selagi sistem mereka masih menitik beratkan sistem sama rata yang digunakan.

Terdapat bukti jelas berdasarkan data berkenaan kelemahan pelajar dalam kemahiran dalam pengiraan pecahan, pernyataan masalah, pengasingan geometri, mengira ketumpatan sesuatu objek serta menyelesaikan masalah pernyataan algebra.

Dalam laporan mereka, dinyatakan kerajaan Finland melalui kementerian pendidikan telahpun menurunkan graf kadar lulus pelajar bagi kemasukan kursus matrikulasi kepada 6 markah daripada 60 markah lulus asal.

Salah satu penyebab kenapa tindakan itu perlu dilakukan adalah disebabkan oleh sistem pendidikan mereka yang didakwa tidak menitik beratkan perkara asas kepada pelajar, sehingga mengakibatkan terlalu ramai pelajar gagal apabila diukur menggunakan skala sebenar.

Pelajar yang masuk ke sekolah rendah tahap 2 di Finland pula selalunya menghadapi kesukaran menerima konsep baru dan lebih banyak menghabiskan masa mempelajari semula apa yang telah mereka pelajari pada tahap 1.

Kitaran ini berulang lagi pada peringkat tertiari apabila konsep-konsep penting semasa sekolah menengah tidak dikuasai sepenuhnya pelajar, sehingga menyukarkan indsitusi pendidikan meneruskan pendidikan di tahap lebih tinggi.

"Ilusi," kata Gabriel Heller Shalgren, pengarah kepada Centre for Market Reform of Education.

Banyak pihak menyalah anggap kejayaan Finland datang daripada perubahan sistem pendidikan mereka menjadi satu sistem yang mementingkan liberalisasi pendidikan; tidak lagi mementingkan kedudukan, mengamalkan sistem kurikulum berbentuk formal serta faktor pemberian autonomi kepada pihak guru, yang dianggap sebagai faktor penyumbang utama kepada kesan positif itu.

Gabriel percaya martabat pendidikan Finland yang dijaja masyarakat dunia ketika ini, sebenarnya datang daripada faedah-faedah sistem tradisional yang mereka gunakan sebelum sistem liberalisasi pendidikan itu diperkenalkan lagi.

Yang menjadi masalah ketika ini - ekoran kejayaan sistem Finland, negara tersebut mula dijadikan perbandingan bagi mengukur dan membandingkan sistem pendidikan yang lebih menitik beratkan disiplin dalam pembelajaran seperti di Singapura dan Hong Kong, yang bertentangan dengan Finland.

Imej liberal pendidikan Finland mula dijaja pendokongnya sebagai alternatif lebih baik berbanding sistem Singapura sebagai contoh, yang memaksa pelajar bekerja keras menghabiskan sukatan matapelajaran.

Beliau mengingatkan orang ramai supaya jangan lupa memandang sejarah sistem pendidikan Finland, sebelum terus membentuk persepsi positif terhadap sistem Finland kini.

Bagi Gabriel, kebanyakan kesan positif yang dirasai ketika ini sebenarnya berpunca daripada sistem lama sebelum liberalisasi pendidikan Finland diperkenalkan.

Ada dua faktor yang  sangat membantu sistem pendidikan Finland menjadi penanda aras dunia dan jarang diperkatakan orang ramai.

Pertama, sistem bahasa Finland yang mengamalkan ortografi tulisan sama dengan apa yang disebutkan. Ini memudahkan pelajar di Finland menulis tanpa perlu belajar atau mengingat tentang perkataan-perkataan. Ini membolehkan pelajar di Finland tidak perlu memfokuskan masa belajar mereka untuk menguasai bahasa berbanding pelajar-pelajar lain di seluruh dunia.

Namun oleh kerana kelebihan ini hanya memberikan impak positif kepada masyarakat Finland, pelajar Finland didapati bermasalah dalam usaha melatih mereka mempunyai kebolehan menguasai dua atau lebih bahasa terutamanya Bahasa Inggeris, di mana Bahasa Inggeris mempunyai perbezaan besar dari segi tulisan, tutur kata dan tatabahasanya.

Yang kedua, faktor populasi di Finland yang mempunyai kumpulan demografik bersifat homogenous (hampir keseluruhan satu etnik), dengan hanya beberapa kumpulan minoriti kecil menjadi pelengkap sistem sosial tanpa memberi pengaruh besar pada sosio budaya Finland.

Ini membolehkan tahap keseimbangan akibat perbezaan pertuturan dan budaya serta etnik di kalangan pelajar berada pada kadar mudah dikawal.

Dalam kajian tahun 2004 oleh Horst Entorf dan Nicoleta Miniou dari Darmstadt University of Technology - mereka mendapati majoriti negara yang mempunyai demografik kaum yang lebih tertumpu kepada satu bangsa sahaja, negara-negara tersebut mempunyai keputusan ujian PISA yang lebih baik berbanding negara-negara yang mengamalkan dasar terbuka dalam soal kemasukan pendatang asing.

Kami kerap melihat orang ramai kurang diberikan pendedahan berkenaan aspek berbeza sistem pendidikan Finland, sehinggakan sistem tersebut dikatakan seboleh-bolehnya mahu terus diadaptasi pada negara kita atas faktor kejayaan mereka.

Tidak dinafikan sistem pendidikan mereka diiktiraf paling baik di dunia dalam ujian PISA, tetapi melalui artikel ini kami sudah jelaskan puncanya; sistem pendidikan mereka dan budaya mereka memang mesra PISA.

Apa yang jelas, sistem yang diguna pakai Finland haruslah dilihat hanya sesuai untuk masyarakat Finland tetapi berdasarkan hujah yang kami sudah kemukakan, besar kemungkinan tidak akan berkesan untuk kita.

Andainya dengan meniru sebiji-sebiji sistem pendidikan Finland mampu menjadikan sistem pendidikan kita lebih baik, apa yang akan kita belajar sebagai sebuah masyarakat jika kita hanya meniru Finland dengan mengambil pendekatan mereka untuk cuba disesuaikan kepada masyarakat kita?

Seperti pepatah barat selalu mengatakan, it's like trying to fit in a square pegs into a round hole. Bukan semua yang dijaja pada kita, perlu kita beli sewenang-wenangnya.


10 Keluarga Paling Kaya di Asia

Senarai ini adalah berdasarkan nilai kekayaan pada tahun 2017 yang dikeluarkan oleh Forbes.

Klan peruncit ini merupakan pemilik kepada pemaju pusat beli belah iaitu Central Group, yang memperolehi 30% daripada US$9.6 bilion pendapatannya dari luar negara.

Pada tahun 1927, Tiang Chirathivat yang merupakan immigran dari China membuka kedai runcit pertama beliau di Bangkok. Kedai tersebut diberi nama Keng Seng Lee.

Pada tahun 1956, anak Tiang iaitu Samrit membuka sebuah department store pertama negara tersebut, di kawasan kejiranan Wang Burapha di Bangkok.

Kini diterajui oleh cucu Tiang, syarikat berkenaan memiliki perniagaan fesyen Zalora. Mereka mempunyai kerjasama dengan JD.com sebuah, syarikat China dengan pelaburan bersama sebanyak US$500.

Henry Sy merupakan individu paling kaya di Filipina. Beliau bermula dengan perniagaan kedai kasut di Manila dan kemudiannya sebagai pemaju hartanah melalui SM Prime.

SM Inverstment Corp. milik keluarga ini kini merupakan peruncit terbesar di Filipina, mempunyai lebih 200 outlet kedai. 6 daripada anak-anak beliau terlibat dengan pengurusan syarikat, dengan penglibatan aktif bersama cucu-cucu beliau.

Cucu lelaki beliau iaitu Howard baru-baru ini memulakan perusahaan beliau sendiri iaitu StorageMart, sebuah syarikat penyimpanan barang di Makati, Filipina.

Pengasas keluarga ini baru sahaja meninggal dunia pada September 2016. 4 tahun sebelumnya, beliau melantik anak sulung beliau, Henry sebagai pengerusi dan pengarah eksekutif syarikat emas keluarga iaitu Chow Tai Fook dan konglomerat New World.

Anak perempuan Henry, Sonia menyelia bidang perhotelan dan telah membeli syarikat bertaraf bintang Rosewood Hotels pada tahun 2011.

Anak lelaki beliau, Adrian menguruskan New World dan menubuhkan C Ventures, sebuah syarikat pelaburan yang mempunyai fokus terhadap pasaran fesyen China.

Lebih daripada 15 orang ahli keluarga ini menguasai Hong Leong Group, sebuah konglomerat dengan penglibatan dalam kewangan hinggalah ke bidang hartanah.

Sejarah keluarga ini berbalik kepada tahun 1941, apabila Kwek Hong Png mengasaskan sebuah syarikat bersama 3 orang adik beradik beliau.

Anak sulung beliau, Kwek Leng Beng kini mengendali operasi di Singapura. Cucu lelaki beliau iaitu Sherman akan mengambil alih syarikat keluarga City Developments pada Januari 2018 sebagai Ketua Eksekutif.

Sepupu beliau iaitu Quek Leng Chan kini mengendalikan urusan Group tersebut di Malaysia.

Shau Kee berpindah ke Hong Kong dari Guangdong, China pada tahun 1948 dan memulakan perdagangan logam berharga dan pertukaran mata wang. Beliau merupakan pengasas bersama syarikat hartanah Sun Hung Kai bersama 2 orang rakan kongsi.

Namun kerana tidak sehaluan, beliau meninggalkan syarikat tersebut dan mengasaskan sebuah syarikat hartanah iaitu Henderson Development pada tahun 1973. Beliau kini merupakan pengerusi syarikat berkenaan.

Anak lelaki beliau, Peter kini mengendalikan operasi di China, manakal anak perempuan, Margaret adalah seorang eksekutif di syarikat tersebut.

Selepas keluarga kaya raya iaitu keluarga Salim hilang penguasaan terhadap Bank Central Asia (BCA) ketika krisis ekonomi Asia 1997-1998, keluarga Hartono mengambil peluang ini dengan melabur ke BCA.

Keluarga Hartono memperolehi 2/3 daripada pendapatan mereka melalui pelaburan di BCA.

Sumber pendapatan awal keluarga ini adalah melalui sebuah syarikat pengeluar rokok, Djarum yang ditubuhkan oleh bapa adik beradik Hartono. Kini Djarum dikendalikan oleh Victor, anak kepada Budi Hartono.

Antara aset keluarga ini termasuklah jenama elektronik Polytron dan hartanah di Jakarta.

Perniagaan keluarga ini berbalik kepada tahun 1921, apabila adik beradik Chia ek Chor dan Choncharoen Chiaravanont membuka sebuah kedai menjual biji benih yang diimport daripada China, untuk dibekalkan kepada petani di Thailand.

Kini, Group syarikat berkenaan dikendalikan oleh anak Chia, iaitu Dhanin. Dhanin memainkan peranan sebagai pengerusi dan berkongsi pendapatan bersama 3 orang adik beradik dan saudara beliau.

Pada Januari 2017, selepas 48 tahun berkhidmat sebagai pengerusi dan CEO, Dhanin melepaskan jawatan tersebut kepada anak beliau, Soopakij sebagai pengerusi. Cucu beliau, Suphachai memainkan peranan sebagai CEO baharu.

Kwok Tak-Seng mengasaskan Sun Hung Kai & Co. bersama Fung King Hey dan Lee Shau Kee pada tahun 1969. 3 tahun kemudian, beliau menubuhkan Sung Hung Kai Property secara persendirian.

Pada Jun 2017, syarikat ini berjaya berjaya mencapai rekod penjualan di bawah kontrak sebanyak US$6.7 bilion, Ini merupakan peningkatan sebanyak 28% daripada pendapatan daripada 12 bulan sebelumnya.

Syarikat ini kini telah berkembang ke China, dengan 60% daripada 120 juta kaki persegi hartanahnya terletak di negara tersebut.

Pada tahun 1938, mendiang Lee Byung-Chul memulakan syarikat beliau sebagai sebuah kedai runcit yang menjual pelbagai barangan harian termasuklah ikan kering. Perniagaan beliau telah berubah menjadi kepada sebuah empayar, dan kini menjadi pengeluar telefon pintar dunia beserta barangan elektronik yang lain.

Pada era 1990an, konglomerat ini berpecah kepada 4 entiti bebas, iaitu Samsung, CJ, Shingsegae dan Hansol. Kesemua perniagaan ini kini dikendalikan oleh generasi kedua dan ketiga keluarga Lee.

Empayar perniagaan Samsung kini menghasilkan pendapatan lebih daripada US$300 bilion jualan tahunan daripada barangan elektronik, peruncitan, makanan, hiburan dan lain-lain.

Untuk mengetahui lebih lanjut tentang syarikat Samsung, sila KLIK SINI.

Dhirubhai Ambani merupakan pengasas kepada keluarga ini. Sebelum mengasaskan syarikat Reliance Textile Industries, beliau pernah bekerja di stesen minyak di Yaman. Beliau juga pernah memiliki perniagaan rempah ratus sebelumnya.

Reliance Textile Industries menjadi jenama tekstil terkenal di India setelah ia dilancarkan. Selepas kematian Dhirubhai pada tahun 2002, anak mendiang, Mukesh dan Anil mengambil alih group syarikat berkenaan dan dikatakan tidak serasi.

Empayar perniagaan tersebut kemudiannya berpecah, dan Reliance Group terus diterajui oleh Mukesh. Selain industri tekstil, syarikat ini turut menceburi beberapa bidang perniagaan lain seperti telekom, minyak, dan lain-lain.

11. Keluarga Premji - US$19.2 bilion / India / Wipro

13. Keluarga  Tsai (Wan-Tsai) - US$17.7 / Taiwan /  Cathay Financial

15. Keluarga Kuok - US$16.6 bilion / Malaysia / Kuok Group

16. Keluarga Mistry - US$16.1 bilion / India / Shapoorji Pallonji Group

17. Keluarga Chung - US$14.8 bilion / Korea Selatan / Hyundai

18. Keluarga Saji - US$14.2 bilion / Jepun / Suntory

20. Keluarga Godrej - US$14 bilion / India / Godrej Group

21. Keluarga Pao - US$13.4 bilion / Hong Kong / BW Group

23. Keluarga Kadoorie - US$11 bilion / Hong Kong / CLP Holdings Ltd.

24. Keluarga Widjaja - US$10.4 bilion / Indonesia / Sin Armas Group

25. Keluarga Ng - US$9.7 bilion / Singapura / Far East Organization

26. Keluarga Bajaj - US$9.3 bilion / India / Bajaj Group

27. Keluarga Salim - US$8.8 bilion / Indonesia / Salim Group

28. Keluarga Koo - US$8.7 bilion / Korea Selatan / LG Corp.

29. Keluarga Lohia - US$8.68 bilion / Indonesia / Indorama Corporation

30. Keluarga Lee Man Tat - US$8.4 bilion / Hong Kong


20 Tradisi Sambutan Tahun Baru Paling Pelik di Dunia

Pejam celik pejam celik kita sudah pun sampai ke tahun 2018. Setiap orang mempunyai definisi dan perspektif tersendiri tentang perayaan tahun baru.

Sambutan dan azam tahun baru adalah dua perkara yang begitu sinonim dengan perayaan ini. Perkara yang lepas usah dikenang, hidup perlu sentiasa pandang ke hadapan.

Tahun baru merupakan permulaan baru bagi hidup seseorang. Masyarakat seluruh dunia menyambut ketibaan tahun baru menerusi pelbagai cara.

Mari kita semak 20 cara sambutan tahun baru paling pelik di seluruh dunia.

Di Romania, terdapat suatu tradisi dimana duit syiling dibaling ke dalam sungai untuk memberikan nasib baik. Selain itu, terdapat beberapa lagi adat resam di Romania yang diikuti sejak berabad-abad lamanya. Antaranya ialah kanak-kanak menyanyikan lagu-lagu keagamaan seperti "Pluguşorul" dan "Sorcova". Karol ini mendoakan tuah dan kebahagiaan kepada semua orang.

Afrika Selatan bukanlah sebuah negara tumpuan pelancong, mahupun selalu menjadi tajuk utama berita. Namun, tradisi tahun baru mereka mendapat perhatian dunia. Di kebanyakan tempat di Afrika Selatan, perabot terpakai akan dibuang dari tingkap apartmen. Malah, barangan seperti ketuhar gelombang mikro dan peti ais turut dibuang. Pegawai polis yang bertugas di sekitar kawasan ini seringkali menjadi mangsa.

Dikenali sebagai “Hogmanay", ritual ini mungkin lebih sesuai dijadikan aksi dalam rancangan “Fear Factor”. Upacara ini diadakan selama 3 hari bermula 30 Disember, melibatkan penggunaan seruling dan gendang. Perarakan besar-besaran ini disertai ribuan golongan lelaki yang berpakaian seperti Viking membawa obor. Mereka berarak di sepanjang jalan raya sambil menghayunkan bola api di atas kepala. Amalan ini dianggap mampu menyucikan dan memberikan "sinar matahari" kepada si pelaku.

Sambutan tahun baru di Jepun lebih meriah berbanding negara lain. Peluang ini diambil sebaik mungkin untuk lari dari kesibukan kerja, dengan bersantai bersama keluarga dan rakan-rakan. Pada malam tahun baru, loceng di kuil Buddha dibunyikan sebanyak 108 kali supaya dapat didengar di seluruh pelusuk bandar.

Menurut kepercayaan Buddha, amalan ini dapat menghapuskan dosa dan keinginan duniawi. Kesemua loceng akan dibunyikan pada malam tahun baru. Hanya satu deringan dapat didengar selepas lewat malam. Malah, mereka turut menyediakan hidangan mi gandum kuda atau "Toshikoshi Soba" dalam bahasa Jepun.

Pada 25 Disember, penduduk wilayah Chumbivilcas di Peru mengadakan suatu perlawanan tinju. Dengan cara ini, penduduk dapat berdamai dan melangkah ke tahun baru tanpa persengketaan. Pertarungan ini disertai semua peringkat usia, dari anak muda hingga warga emas, dan terbuka kepada wanita dan lelaki. Selain itu, terdapat juga perayaan yang melibatkan muzik, tarian, makanan dan kostum berwarna terang.

Salah sebuah negara tercantik di dunia ini mempunyai cara unik untuk menyambut tahun baru. Penduduk di sini perlu menumpahkan ais krim atau krim putar di lantai dengan sengaja. Ia kemudiannya dibiarkan di situ sepanjang tahun. Mungkin anda menganggapnya sebagai suatu pembaziran, namun itulah adat yang dipegang untuk memperoleh kehidupan yang baik.

Golongan petani di Belgium dan Romania mengamalkan ucapan selamat tahun baru kepada lembu mereka. Amalan pelik ini dilakukan untuk memastikan ternakan mereka sentiasa berada dalam keadaan sihat sejahtera. Selain itu, masyarakat lain meraikannya dengan cara yang normal iaitu bertukar-tukar hadiah, makan-makan dan menikmati pertunjukan bunga api.

Ketiga-tiga negara di atas mempunyai persamaan, dimana penduduk mereka akan memakai pakaian dalam yang berwarna-warni pada tahun baru. Budaya ini dipercayai membawa tuah. Contohnya, pakaian dalam berwarna merah adalah bagus untuk soal percintaan. Pakaian dalam berwarna kuning pula digunakan untuk memperoleh harta dan kekayaan.

Bayangkan jika anda menerima kad jemputan untuk majlis sebegini, pasti meremang bulu roma dibuatnya. Adat ini wujud sejak tahun 1995. Masyarakat di Chile percaya bahawa setiap kali menjelang tahun baru, roh saudara-mara mereka yang telah meninggal dunia sedang menunggu di tanah perkuburan. Tepat pukul 11 malam, pintu kawasan ini dibuka oleh ketua bandar dan kemudiannya dikerumuni orang ramai dengan lampu yang berkedip dan muzik klasik lembut.

Jika anda merindui “ice bucket challenge”, kami cadangkan anda melawat ke Thailand. Terdapat suatu acara iaitu "Songkran Festival" dimana peserta akan beramai-ramai menyimbah air dari dalam baldi. Aktiviti kekeluargaan ini berlangsung selama tiga hari sewaktu penghujung musim kemarau, pada pertengahan April dan tahun baru. Mereka juga sesama sendiri melumurkan bedak talkum yang berwarna kelabu untuk menyingkirkan aura negatif.

Berlainan pula ceritanya di Denmark, masyarakat di sini meraikan tahun baru dengan melemparkan pinggan mangkuk yang sudah tidak digunakan ke pintu rumah jiran mereka. Semakin banyak bilangan pinggan mangkuk yang pecah, semakin bertuah sesebuah keluarga itu. Mereka dianggap mempunyai lebih ramai kawan yang setia. Apa yang mengejutkan, jiran tetangga sedikit pun tidak berasa terganggu, malah gembira dengan keadaan kotor dan bersepah.

Masyarakat Ecuador akan berkumpul di jalan raya untuk membakar orang-orang. Sebelum itu, mereka terlebih dahulu mengecat patung itu dengan rumit, sebelum disumbat dengan surat khabar dan kepingan kayu. Ritual ini didakwa menghapuskan perkara jahat, menjauhkan nasib buruk dan memberi tuah. Menurut sejarah asal usulnya, wabak demam kuning melanda bandar Guayaquil pada tahun 1895. Masyarakat di sini menyumbat keranda dengan pakaian dan membakarnya sebagai simbol penyucian.

Di Colombia, penduduk setempat akan berjalan bersama beg pakaian atau bagasi kosong di blok kediaman, dalam bulatan atau sepanjang hari. Ia dilakukan untuk memberikan pengalaman melancong yang menarik pada tahun baru. Bagi mengelakkan mengganggu ketenteraman jiran, terdapat segelintir yang hanya meninggalkan beg pakaian di luar pintu rumah. Malah, mereka turut akan menikmati buah anggur sehingga lewat malam.

Terdapat suatu upacara di Sepanyol dimana penduduknya gemar menyumbat 12 biji buah anggur ke dalam mulut sekaligus. Jika berjaya, nasib baik akan menunggu mereka sepanjang tahun baru. Setiap anggur menandakan satu bulan dan impian. Rasa setiap buah itu mempunyai makna tersendiri. Contohnya, masam bermaksud bulan yang buruk dan manis adalah bulan yang baik.

Menurut kisah orang tempatan, budaya ini dimulakan pada dekad terakhir abad ke-18 apabila terdapat peningkatan dari segi jualan dan hasil tanaman anggur pada tahun itu.

Jika anda melawati Bolivia pada tahun baru, anda perlu berhati-hati jika dihidangkan kek. Ini kerana duit sengaja dimasukkan  di dalam kek di sini. Sesiapa yang mendapat potongan kek dengan duit syiling di dalamnya didakwa akan mempunyai perkembangan dari segi kewangan. Selain itu, anak patung diperbuat daripada jerami dan kayu digantung di luar rumah. Sesiapa yang meninggalkan tiga biji batu di luar pintu rumah dianggap bertuah dari segi kesihatan, kebahagiaan dan cinta.

Pada tengah malam tahun baru, penduduk Australia akan berarak di jalan raya sambil mengetuk kuali dan periuk. Ada sesetengah berpendapat bahawa ia dilakukan untuk menjauhkan kuasa jahat. Bunyi bising yang dihasilkan dipercayai dapat menghalau "juju" buruk seperti roh, perbuatan jahat dan syaitan. Malah, terdapat juga kepercayaan bahawa amalan ini adalah suatu bentuk muzikal penduduk di sini untuk menyambut kedatangan tahun baru.

Negara El Salvador mempunyai tradisi memecahkan telur di dalam gelas, sebelum dibiarkan di tingkap semalaman. Keesokan paginya, mereka akan melihat bentuk yang terjadi, contohnya seperti rumah atau pelancongan. Ia dijadikan sebagai tilikan kehidupan mereka pada tahun akan datang. Selain itu, mereka juga akan membeli pakaian baru.

Rakyat negara Ireland membaling roti pada dinding untuk menghapuskan roh jahat. Selepas itu, mereka akan menganjurkan sebuah majlis di pub dan kelab bersama keluarga, sambil menikmati minuman keras. Selain itu, wanita bujang di Ireland menanti-nantikan ketibaan tahun baru dengan menyimpan daun mistletoe di bawah bantal, untuk bertemu jodoh. Malah, tradisi ini juga dipercayai mampu mengelakkan seseorang itu dari ditimpa nasib malang.

Sifat materialistik di Filipina adalah begitu jelas sekali. Setiap kali menjelang tahun baru, semangat itu ditafsirkan melalui amalan mereka yang ingin memakan apa sahaja yang berbentuk bulat dan menyimpan duit syiling di dalam poket. Malah, mereka juga mengenakan pakaian yang mempunyai reka bentuk "polka dot", sebagai lambang duit syiling dan kekayaan.

Rakyat Amerika Syarikat mengambil kesempatan ini dengan mencium orang yang tersayang, seperti kekasih atau suami isteri. Bagi yang masih solo, mereka akan mencium sesiapa sahaja untuk dilimpahi dengan perasaan cinta dan kasih sayang. Budaya ini dapat dilihat dalam sitkom-sitkom terkenal seperti "Friends" dan "How I Met Your Mother", serta filem “In Search of a Midnight Kiss”

Bagaimanapun, ia semakin dipinggirkan kerana dikaitkan dengan gangguan seksual. Mereka yang tidak mengamalkannya dipercayai akan berasa sunyi dan keseorangan sepanjang tahun.


9 Perkara Jahiliah Yang Dahulunya Dianggap Perkara Biasa - Bahagian 2

Dengan perkembangan teknologi terkini dan cara terbaru untuk membuat kajian, kita mungkin menganggap kita tahu segalanya tentang zaman dahulu kala atau zaman kuno. Bagaimanapun, lebih banyak kita belajar tentang kehidupan seharian mereka, lebih banya pengetahuan yang akan mengkagumkan kita disebabkan oleh beberapa amalan atau perkara yang dilakukan oleh mereka terlalu unik dan aneh bagi kita di zaman moden.

Berikut adalah 10 fakta mengenai zaman kuno yang akan membuatkan kita semua bingung dan kagum.

Manusia telah mewarnai rambut mereka sejak zaman dahulu kala, tetapi kekurangan pengetahuan dalam bidang kimia dan penggunaan bahan-bahan yang salah kadang-kala membahayakan kesihatan mereka. Mereka juga menggunakan bahan-bahan dari tumbuhan untuk mewarnakan rambut mereka, tetapi kesannya tidak bertahan lama. Orang Yunani dan Rom pula menggunakan pewarna rambut kekal yang terdiri daripada bahan kimia yang berbeza termasuk belerang.

Pada 1700-an, orang Itali gemar merendam rambut mereka yang panjang ke dalam sejenis bahan pencuci beralkali bagi mendapatkan warna keemasan untuk rambut mereka. Ramai wanita Eropah menggunakan serbuk kunyit dan belerang untuk menjadikan penampilan mereka lebih bergaya. Orang Afghanistan pula percaya bahawa warna rambut mereka yang berbeza dapat menyembuhkan sakit kepala.

Sejak dari dahulu lagi, wanita telah menggunakan pelbagai cara dan teknik untuk menambah kecantikan mereka. Tidak terkecuali adalah bahagian buah dada. Sesetengah wanita menggunakan rawatan dari sumber tropika atau "krim pembesaran" yang dicipta sendiri untuk membesarkan saiz buah dada mereka. Sementara terdapat juga wanita lain yang menggunakan minyak kelapa untuk urutan di kulit mereka.

Bagaimanapun, pembedahan buah dada yang pertama dilakukan pada 1895 oleh Vinsenz Czerny. Doktor ini perlu 'membuat' semula buah dada pesakitnya walaupun selepas beliau mengeluarkan tumor. Selepas itu, para doktor telah menggunakan pelbagai bahan yang berbeza untuk membesarkan buah dada wanita: gading gajah, bebola kaca, dan juga bahan-bahan lain.

Walaupun menjijikkan, ia adalah satu fakta: manusia zaman dahulu menggunakan najis haiwan untuk menyembuh dan mengubati pelbagai jenis penyakit. Sebagai contoh, wanita Greece di zaman dahulu percaya bahawa najis buaya boleh digunakan sebagai satu kontraseptif(pencegah kehamilan) yang kuat dan dimasukkan ke dalam faraj mereka. Bagi orang Mesir zaman dahulu pula, para pahlawan meletakkan najis haiwan pada luka mereka. Najis biri-biri digunakan oleh rakyat Scotland sebagai ubat untuk cacar, dan najis khinzir yang masih baru bertindak untuk menghentikan darah yang keluar dari hidung. Sebagai nasihat: jangan sesekali mencuba semua ini di rumah anda.

Para doktor sentiasa berperasaan ingin tahu tentang tubuh badan manusia dan menggunakan beberapa cara yang "dibenarkan" untuk merawat pelbagai penyakit. Salah satunya adalah Trepanation(menggali lubang). Para doktor percaya mereka boleh merawat penyakit seperti sawan, sakit kepala dan jangkitan melalui cara ini. Mereka menganggap penyakit-penyakit yang pelbagai ini adalah disebabkan oleh roh jahat yang terperangkap di dalam kepala manusia, jadi mereka membuat lubang untuk membebaskan roh tersebut.

Namun, rawatan ini telah diharamkan pada akhir Zaman Pertengahan. Melalui kajian terhadap beberapa tengkorak yang telah digali menunjukkan beberapa pesakit masih mampu hidup selepas menjalani rawatan yang sangat menakutkan ini.

Majlis pengebumian di zaman Rom kuno biasanya dimulakan dengan perarakan sepanjang jalan dalam bandar. Saudara mara yang sedih dan menangis turut serta dalam perarakan itu. Semakin ramai orang yang menghadiri majlis pengebumian, menandakan si mati adalah lebih dihormati. Kadang-kadang ada keluarga yang berkemampuan akan mengupah seorang wanita khas untuk menangis dan menarik perhatian orang ramai. Untuk menonjolkan lagi kesedihan mereka, wanita ini akan mencakar pipi mereka hingga mengeluarkan darah dan juga menarik atau merentap rambut mereka.

Kemudian, tradisi ini dianggap terlalu melampau dan negatif. Orang ramai tidak dibenarkan mengupah  seseorang yang profesional untuk menangis kerana "perbuatan ini mencetuskan emosi yang berlebihan dan tidak sesuai dengan cara hidup rakyat yang mementingkan ketenangan."

Seorang bapa membawa pengaruh yang besar kepada seluruh ahli keluarganya, terutamanya terhadapa anak perempuan yang belum berkahwin. Jadi mereka berhak untuk memilih pasangan yang sesuai untuk dijadikan suami kepada anak perempuan mereka. Peraturannya sangat ketat, dan anak perempuan tersebut tidak boleh mengadakan hubungan intim selagi tidak berkahwin.

Seorang bapa dibenarkan untuk membunuh pasangan anak perempuannya(termasuk membunuh anak perempuannya sendiri) jika mereka didapati ada hubungan terlarang. Jika beliau hanya membunuh salah seorang dari mereka, beliau boleh disabitkan kesalahan membunuh. Fakta: wanita Rom adalah milik kekal keluarga bapanya walaupun setelah berkahwin.

Seorang bapa adalah ketua keluarga dan memiliki kuasa mutlak ke atas isterinya, anak-anaknya dan juga kediaman. Seorang bapa juga mempunyai hak samada mahu mengekalkan bayi yang baru dilahirkan di dalam keluarga.

Para bapa telah dibenarkan untuk menjual anak lelaki mereka untuk dijadikan hamba. Jika individu yang membeli "hamba" ini tidak lagi memerlukannya, anak lelaki ini akan kembali ke pangkuan jeluarga bapanya. Bagaimanapun, ia hanya boleh dilakukan sebanyak 3 kali, jika tidak bapa tersebut akan tergolong dalam kategori ibu bapa yang teruk. Beliau juga boleh membunuh mana-mana ahli keluarganya sendiri. Namun ia dikira bernasib baik kerana tidak ramai bapa yang sekejam itu.

Kekurangan  pengetahuan dalam bidang perubatan yang lebih terperinci menjadikan para doktor tidak dapat memberi penjelasan mengapa sesetengah wanita boleh mengandung dan ada yang tidak boleh. Bagaimanapun, mereka telah menggunakan beberapa cara yang asli untuk pemeriksaan kehamilan.

Pada 1350 BC(SM), wanita dinasihatkan untuk melembabkan benih gandum menggunakan air kencing mereka. Jika benih itu tumbuh, bermakna mereka telah hamil. Satu lagi cara untuk memeriksa kehamilan adalah dengan memasukkan sedikit halia atau bawang merah ke dalam faraj mereka. Keesokan paginya, doktor akan mencium bau nafas wanita tersebut dan akan disahkan hamil jika terdapat bau halia atau bawang merah dari nafas mereka. Bersyukurlah kita kerana mempunyai kaedah perubatan yang moden pada hari ini!

Orang-orang Mesir kuno menyembah kucing sebagai haiwan kegemaran mereka dan percaya bahawa kucing membawa nasib yang baik kepada keluarga mereka. Bastet - dewi rumah, kucing, dan kesuburan, digambarkan sama ada sebagai kucing atau sebagai wanita berkepala kucing. Bagi mereka, kucing adalah suci, dan sesiapa yang mencederakannya akan dihukum mati.

Keluarga Mesir kuno akan meratapi kematian kucing milik keluarga dengan mencukur alis kening mereka. Tubuh kucing itu akan ditutup dengan topeng kayu, dan mumia kucing kecil akan diletakkan di makam keluarga atau di tanah perkuburan untuk kucing.

Fakta menarik: Alexander the Great, Julius Caesar, Genghis Khan, Napoleon, dan Hitler menderita Ailurophobia, iaitu rasa takut terhadap kucing.

Manusia telah banyak berubah dari segala segi setelah berabad lamanya. Pada hari ini kita tidak dapat membayangkan cara hidup orang di zaman dahulu kala. Namun jika dibuat kajian, masih ada manusia zaman sekarang yang mengamalkan cara hidup yang pelik, unik dan sukar untuk di diterima akal, mungkin hanya cara mereka yang berbeza.


Keunikan 8 tasik merah jambu yang terkenal di dunia

Warna merah jambu merupakan warna yang begitu popular dalam kalangan wanita khususnya kerana warnanya yang lembut. Mungkin ada di antara anda yang sudah tahu tentang kewujudan tasik yang berwarna merah jambu. Tasik merah jambu ini sememangnya sangat unik disebabkan warnanya yang menarik dan menjadi tumpuan para pelancong untuk ke sana.

Untuk pengetahuan anda, tasik ini bukan sahaja wujud di Australia bahkan terdapat di negara lain juga. Keluasan tasik dan kepekatan warnanya juga sangat berbeza dengan negara lain.

Mari kita lihat keunikan 8 tasik merah jambu tersebut yang menjadi tumpuan para pelancong dari seluruh dunia :

Lake Hillier merupakan tasik merah jambu yang terkenal di Australia. Ia terletak di Middle Island dan warna air di Lake Hillier ini kekal berwarna merah jambu. Walaupun anda mengambil air dari tasik ini, ia tidak akan mengubah warna langsung. Kawasan tasik ini dilitupi dengan garam dan sampel air juga menunjukkan tahap garam yang tinggi.

Kandungan garam di Lake Retba adalah antara sekitar 40%, yang bermaksud ia hampir masin seperti Laut Mati. Ini bermakna anda boleh terapung dengan mudah di perairan ini, tetapi anda tidak boleh berada di dalamnya terlalu lama kerana ia boleh merosakkan kulit anda.

Jadi, untuk melakukan aktiviti mengakses garam atau bekerja di perairan merah jambu ini, penduduk setempat akan menyapu sedikit minyak mentega ke atas kulit mereka untuk melindunginya. Warna merah jambu di tasik ini juga bergantung kepada jumlah cahaya matahari yang meneranginya.

Tidak seperti dua tasik merah jambu yang pertama dalam senarai ini, Hutt Lagoon di pantai barat Australia sebenarnya mendapat warna merah jambu disebabkan oleh warna alga yang ada di dalam air ini. Begitulah keunikan tasik ini.

Ia juga dikenali sebagai Spencer Lake, tetapi ia hanya bertukar merah jambu apabila campuran garam dan cahaya matahari yang betul berinteraksi dengan alga di dalam tasik ini. Walau bagaimanapun, ia tetap kelihatan cantik kerana pasir di sekitar tasik juga turut berwarna merah jambu dalam pelbagai warna seperti pelangi pantai merah jambu atau merah yang unik yang anda tidak akan dapat lihat di banyak tempat di seluruh dunia.

Torrevieja dahulu dikenali sebagai tempat perlombongan garam dan memancing yang selalu menjadi pilihan masyarakatnya disebabkan lokasinya yang strategik iaitu di Laut Mediterranean. Ia juga merupakan salah satu tasik merah jambu yang terbaik di dunia pada hari ini, walaupun kandungan garam di dalam tasik ini tidak begitu tinggi.

Kebanyakan bandar pula terletak di antara kedua-dua laut dan tasik yang memberikan iklim yang indah untuk Torrevieja dan menjadikannya tempat yang indah untuk dilawati pada bila-bila masa sepanjang tahun.

Tasik merah jambu ini tidak mempunyai sebarang alga dan tidak ada kandungan garam yang menyumbang kepada warna, jadi tiada siapa yang benar-benar tahu kenapa tasik di Kanada ini kekal berwarna merah jambu. Namun, penemuan ini di British Columbia adalah satu keajaiban yang menarik pengunjung setiap tahun, walaupun ia juga adalah salah satu tasik merah jambu yang paling sukar untuk dilalui kerana lokasinya yang terpencil.

Sudah pasti garam yang menjadikannya tasik merah jambu. Untuk pengetahuan anda, penduduk tempatan di sini telah mengkomersialkan tasik ini secara meluas untuk menuai lebih daripada 1 bilion tan garam yang ada di dalam air dan di sekelilingnya. Tambahan pula, terdapat banyak belerang di kawasan itu juga yang turut memberi bau busuk nan indah itu.

Apa yang menjadikan tasik ini unik bukanlah disebabkan terdapatnya jalan yang melalui tengah-tengah tasik. Hakikat yang sebenarnya adalah tasik ini menghasilkan dua warna merah jambu sepanjang tahun kerana jalan tengah yang melaluinya.

Dari apa yang kita lihat, rupanya banyak tasik merah jambu berada di Australia bukan? Sesungguhnya, Australia mempunyai banyak keunikan yang tersendiri selain merupakan salah satu benua yang terbesar di dunia.


Kisah Aktor Harrison Ford : Daripada Tukang Kayu Kepada Juruterbang Millenium Falcon

Harrison Ford merupakan satu nama yang pasti sinonim dengan industri perfileman, selepas beliau bertanggungjawab memegang pelbagai watak yang menjadi ikonik dan diingati sehingga kini.

Dikenali sebagai individu yang memegang dua watak paling besar dalam dunia perfileman, sebagai Han Solo dan Indiana Jones serta pelbagai watak lain, kerjaya Harrison sebagai pelakon tidak bermula mudah. Kerjaya Harrison Ford mula menemui kejayaan hanya secara kebetulan yang tidak disengajakan.

Dalam tahun 1964, Harrison berusia 22 tahun dan isterinya (ketika itu) Mary Marquardt, berpindah ke Hollywood, sebagai memenuhi tawaran program pencarian bakat bersama Columbia Pictures yang menawarkan gaji $150 seminggu pada Harrison.

Bagaimanapun, kerjayanya tidak ke mana-mana bersama Columbia jadi Harrison menamatkan kontraknya, berpindah ke Universal Studios. Karier sebagai pelakon Harrison pada waktu itu dipenuhi dengan tawaran pelakon pembantu.

Risau memikirkan label pelakon pembantu akan terus melekat pada dirinya, Harrison memilih untuk mencari jalan keluar andai kariernya sebagai pelakon gagal.

Pada tahun 1970, Harrison bersama keluarganya yang ketika itu sudah beranak dua membeli sebuah rumah di Hollywood yang berkeadaan agak usang. Harrison memilih untuk membaiki sendiri rumahnya, mempelajari ilmu pertukangan kayu dari buku dan panduan rakan-rakan.

Namanya mula terkenal sebagai tukang kayu berkebolehan, sehinggakan Harrison mula menjadi pilihan ramai produser Hollywood untuk membina studio pengambaran mereka. Tugas sebagai tukang kayu memberikan alasan untuk Harrison menolak tawaran pembantu pelakon yang kerap ditawarkan kepadanya dan menjadi punca pendapatan utama beliau ketika itu. Namun, impiannya tetap untuk menjadi pelakon filem.

Fred Roos adalah salah seorang eksekutif di Universal yang mengikuti kerjaya Harrison dengan rapat. Fred menawarkan Harrison salah satu watak filem paling awal, ketika Harrison masih lagi lebih banyak terlibat dengan siri televisyen.

Kerjaya Fred Roos meletup selepas menjadi produser kepada filem The Godfather (1972) yang membolehkan dia bekerjasama dengan George Lucas, sebagai pengarah pemilihan pelakon bagi filem sedang diusahakan ketika itu, 'American Graffiti.'

Mengetahui kedudukan kewangan Harrison yang  memerlukan kerja tambahan dan impian Harrison menjadi bintang filem, Fred menggunakan kedudukannya dan mengambil Harrison memegang watak 'Bob Falfa' dalam filem tersebut.

Beberapa tahun kemudian, ketika sedang mengusahakan skrip sebuah filem bertemakan opera angkasa, George meminta pandangan Fred dalam usaha beliau mencari bakat bagi membintangi filem tersebut.

Membaca skrip filem tersebut, Fred tahu Harrison Ford adalah orang paling layak membawa salah satu watak dalam filem tersebut, namun keengganan George untuk melantik semula pelakon yang pernah bekerja dengannya dalam filem 'American Graffiti' menyukarkan niat Fred.

Bagi mencipta peluang pada Harrison Ford mendapat peluang untuk uji bakat, Fred Roos menyarankan kepada pengarah besar dan mentor kepada George Lucas, Francis Ford Coppola supaya melantik Harrison untuk memasang pintu di set pengambaran dalam studio bernama American Zoetrope, tempat di mana sesi uji bakat Star Wars sedang dijalankan.

Rancangannya, agar Harrison dan George Lucas bertemu kerana Fred cukup yakin Harrison memang dilahirkan untuk memegang watak Han Solo.

Bagaimanapun, menurut George Lucas sendiri, apabila melihat Harrison Ford sedang bekerja memasang pintu ketika itu, dia mengandaikan yang Harrison sengaja buat-buat bekerja tetapi sebenarnya mahu menghadiri sesi uji bakat dengan beliau.

Harrison Ford pula ketika itu memang hadir untuk memasang pintu sahaja tanpa menyedari rancangan Fred. Dia hanya mahu melakukannya pada waktu malam kerana tidak mahu gangguan orang lalu lalang menghalangnya bekerja. Menyedari Harrison sedang sibuk bekerja, George serta pengarah Richard Dreyfuss menegur Harrison yang mereka kenali semasa penggambaran 'American Graffiti', berbual seketika sebelum membiarkan Harrison meneruskan pemasangan pintu.

Fred Roos meneruskan usaha beliau yang dilihat gagal, menyarankan kepada George Lucas sendiri untuk menjadikan Harrison sebagai pembaca skrip dalam sesi uji bakat untuk filem yang dinamakan 'Star Wars' itu. Hampir 100 pelakon menjalani sesi uji bakat dengan Harrison menjadi tukang membaca skrip, berinteraksi dengan kesemua pelakon yang datang.

Jika kita lihat video sesi uji bakat Mark Hamill dan Carrie Fisher, kedua-duanya berlakon sebagai Luke dan Leia sementara suara Harrison kedengaran memegang apa saja watak yang berinteraksi dengan mereka dalam adegan tersebut.

Beberapa nama besar seperti Tom Selleck, Kurt Russell dan Christoper Walken menjalani uji bakat untuk watak Han Solo.

Bagaimanapun Harrison Ford yang hanya bertugas sebagai pembaca skrip dilihat lebih baik pada mata George Lucas berbanding mereka yang betul-betul datang untuk menghadiri sesi uji bakat tersebut.

Namun George menyimpan keraguan ke atas Harrison walaupun orang-orang lain disekelilingnya, termasuklah rakan baik dan pengarah terkenal Steven Spielberg sendiri meyakini - Harrison adalah individu paling sesuai memegang watak tersebut.

Atas nasihat mereka semua, George Lucas menawarkan Harrison watak Han Solo.

Terkejut atas tawaran tersebut kerana dia sendiri tahu Christopher Walken, nama yang lebih besar adalah calon utama yang menjadi pilihan George Lucas, Harrison Ford menerima tawaran tersebut dengan terbuka.

Nama Harrison Ford sebagai bintang filem meningkat selepas dunia diperkenalkan dengan 'Star Wars' bersama Mark Hamill dan Carrie Fisher.

Antara ketiga-tiga mereka, Harrison menjadi aktor paling berjaya, memegang banyak peranan yang popular seperti siri filem Indiana Jones serta filem sains fiksyen berpengaruh besar iaitu 'Blade Runner.'

Karier Harrison Ford yang ketika ini sudah pun berusia 75 tahun berlangsung selama hampir 6 dekad dengan 7 filem lakonan beliau iaitu American Graffiti, The Conversation, Star Wars, Apocalypse Now, The Empire Strikes Back, Raiders of the Lost Ark dan Blade Runner layak diletakkan dalam senarai National Film Registry Amerika Syarikat, sebagai filem yang akan terus dipulihara dalam melindungi warisan industri filem mereka.

Menurut senarai terbaru, Harrison Ford kini adalah aktor nombor 2 dalam senarai pelakon paling tinggi jumlah kutipan filem dengan jumlah $4.7 billion dalam pasaran domestik dan $6 billion bagi pasaran antarabangsa.

Menjadi salah seorang aktor paling berjaya dalam generasinya, kisah Harrison Ford dalam siri Star Wars sudah berakhir ekoran kematian watak Han Solo - namun bagi jutaan peminat setia watak tersebut, watak tersebut tetap akan terus sinonim dengan beliau.


Bagaimana Angkasawan Membuang Air Ketika Memakai Sut Angkasa?

Kami diajukan soalan di atas selepas salah satu artikel kami cuba menjawab bagaimana angkasawan menggaru ketika memakai sut angkasa.

Seronok sebenarnya memikirkan bagaimana angkasawan memerlukan kaedah yang berlainan berbanding apa yang hari-hari kita lakukan di bumi. Kita sudah tahu, andainya ada cecair yang dilepaskan dalam keadaan graviti sifat, cecair itu akan terapung di udara jika dibiarkan.

Ini bermakna, untuk melakukan proses perkumuhan di kawasan bergraviti sifar pun memerlukan penyelidikan yang tinggi dan sulit. Setakat ini, semua solusi kepada masalah ini hanyalah penyelesaian sementara dan teknologi yang digunakan pula, amatlah primitif sekali.

Bagi menyelesaikan masalah terkucil di kalangan angkasawan yang pastinya akan berlaku, sejenis pakaian yang digelarkan MAG atau maximum absorbency garment dicipta oleh NASA. MAG digunakan setiap kali proses berlepas, mendarat dan sebarang bentuk aktiviti yang memerlukan angkasawan mengenakan sut angkasa.

Bagaimanapun, penggunaan MAG yang menyerupai lampin orang dewasa yang besar ini jarang digunakan. Ini kerana kebiasaannya, angkasawan akan melakukan dulu proses perkumuhan sebelum mengenakan sut angkasa. Angkasawan juga adalah individu terlatih yang mampu mengawal kadar pengambilan cecair ke dalam badan mereka, melalui bekalan air yang disimpan dalam sut.

Walaupun begitu, jika keadaan memaksa, angkasawan tidak perlu risau kerana MAG memang diwajibkan untuk dipakai setiap kali sebelum sut dipakai. MAG dipakai seperti seluar pendek apabila pemakaiannya diperlukan dan mampu menyerap sebanyak 2 liter cecair. Bahan penyerap MAG diperbuat daripada sodium polyacrylate, mampu menyerap sehingga 500 ke 1000 kali saiz partikelnya dan jumlah maksima yang mampu ditampung, adalah sebanyak 2 liter.

Sebagai rujukan, kebiasaannya kita akan mengeluarkan 50ml hingga 400ml cecair setiap kali kita kencing. Walaupun nama MAG itu kelihatan canggih, teknologi yang sama sebenarnya sama saja dengan lampin pakai buang bayi - cuma namanya sedap sikitlah.

Sebelum pengenalan MAG, NASA menggunakan satu solusi yang mempunyai idea sama cuma pendekatannya berbeza yang dinamakan DACT atau Disposable Absorption Containment Trunk. Dalam beberapa misi, angkasawan akan mengenakan DACT yang menyerupai satu kantung yang dilekatkan, mempunyai salur atau hos yang akan mengalirkan dan mengumpul sisa perkumuhan.

Oleh kerana pada awalnya semua angkasawan adalah orang lelaki, alat tersebut dicipta khas untuk lelaki khasnya mengikut kesesuaian dengan bentuk zakar lelaki. Ini menjadi satu masalah apabila angkasawan wanita mula menyertai misi-misi ke angkasa.

Bagi menyelesaikan masalah yang dihadapi oleh DACT, NASA mengumumkan pada tahun 1988 yang semua unit DACT akan ditamatkan operasinya dan digantikan dengan MAG yang lebih mudah dikenakan.

Angkasawan tak kiralah lelaki atau wanita sekalipun menyambut baik pertukaran ini, kerana MAG dibuktikan lebih selesa serta tidak mudah bocor berbanding DACT.

Tidak ada sesiapa mahu menjadi pemegang rekod ini, namun rekod ini tetap akan jatuh pada seseorang. Angkasawan yang tidak bernasib baik menjadi manusia pertama kencing dalam sut angkasa adalah seorang angkasawan bernama Alan Shepard. Kisah Alan Shepard Jr. ini agak melucukan kerana ia berlaku pada tahun 1961, semasa pelancaran misi Freedom 7.

Semasa menantikan pelancaran roketnya, Alan menghadapi masalah perlu kencing yang amat sangat ketika duduk di dalam kapal angkasa beliau. Menghadapi masalah teknikal ketika menunggu pelancaran sehingga terpaksa menunggu berjam-jam, Alan terpaksa mengumumkan kepada pusat kawalan berkenaan masalah beliau.

Berdepan dilema sama ada mahu menangguhkan pelancaran dan membenarkan Alan membuka sut, pusat kawalan risau andainya air kencing yang dilepaskan Alan akan menyebabkan kerosakan pada alat pengesan kesihatan yang dipasang pada badan Alan, sehingga berlakunya litar pintas.

Tidak ada jalan lain, Alan dibenarkan untuk melepaskan hajat dalam sut beliau, dengan kebenaran khas diberikan untuk mematikan pengesan kesihatan - ketika itu belum wujud alat serupa DACT atau MAG. Alan menjadi individu Amerika pertama ke angkasa dan menjadi manusia pertama kencing dalam sut, semasa pelancaran roket. Satu rekod yang masam-masam manis.

Insiden kecil itu menyebabkan kemaluan besar pada NASA yang dikritik terlepas pandang perkara itu tanpa apa-apa persediaan. Ini memaksa NASA mencipta kaedah bagi mengelakkan perkara sama berlaku dengan penambahbaikan kepada bermacam jenis alat dilakukan, sebelum alat berbentuk lampin jugalah yang didapati paling sesuai digunakan sehingga kini.

Dalam buku 'Packing for Mars,' penulis saintifik Mary Roach memberitahu kesan graviti sifar pada badan sebenarnya memberi kesan pada sistem perkumuhan kita juga. Oleh kerana wujudnya graviti di bumi, cecair dalam badan kita akan ditarik ke bawah dan kumpulan cecair ini akan dapat dikesan oleh pundi kencing, untuk dikeluarkan.

Bagaimanapun, oleh kerana situasi di angkasa berbeza, badan kita hilang daya untuk mengesan kapasiti cecair yang diperlu dikeluarkan secara automatik, jadi ada kemungkinan angkasawan menghadapi kesukaran untuk kencing kerana saluran urethra tidak diaktifkan untuk kencing, walaupun cecair dalam badan sudah sepatutnya dikeluarkan.

Bagi mengelakkan masalah ini melanda angkasawan, setiap angkasawan dilatih untuk kencing setiap 2 jam sekali bagi memastikan tidak berlaku masalah kesihatan pada mereka.


Sikap Rakyat Malaysia Yang Kerja Di Korea Selatan Membuatkan Imej Negara Kita Tercemar

Penulisan ini ditulis Muhamad Khalid Ismail di laman Facebooknya dan pihak iluminasi mengulang siar penulisan ini dan diolah oleh, untuk manfaat bersama.

*sambungan daripada artikel : Perihal Peluang Kerja Di Korea Selatan Dan Risiko Yang Anda Perlu Tahu

Saban hari ramai rakyat Malaysia yang berhijrah ke Korea Selatan demi mencari sesuap nasi. Memang tak dinafikan gajinya agak lumayan, dan juga ramai di antara mereka yang ditipu oleh agen-agen. Namun, apa sekalipun yang anda lakukan, dan ke mana sahaja anda membawa diri, anda sedang membawa imej Malaysia di bahu anda.

Jadi, anda bertanggungjawab untuk menjaga nama baik Malaysia di mata dunia. Bagi saudara Muhamad Khalid Bin Ismail yang menetap lebih dari 10 tahun di Korea Selatan, dan mempunyai seorang isteri warga Korea Selatan, beliau mempunyai beberapa nasihat kepada mereka yang bekerja di negara tersebut.

Sekiranya anda masih mahu mengambil risiko dan ke Korea Selatan untuk bekerja, sila ambil berat perkara di bawah :

Anda datang bekerja di sini tanpa permit, anda perlulah bersedia dari segi mental dan sangup mengambil segala risiko. Janganlah nanti dikemudian hari jika berlaku kemalangan atau jatuh sakit, barulah anda mencari ehsan rakyat malaysia yang gaji tak sebesar di Korea untuk membantu anda membayar bil hospital.

Saya taknak lah nanti anda susah disini nanti, tiada siapa yang sudi monolong. Kesian nanti keluarga di Malaysia. Orang kata, masa dapat gaji besar "poyo" jer dengan gaji, tapi kalau dah sakit baru nak ingat dunia.

Ingatlah anda tiada permit yang sah, senanglah pihak berkuasa mahu mengesan dan menangkap anda. Silap hari bulan, esok masuk depot tahanan. Kalau tak pun rakyat malaysia yang duduk diam-diam bekerja pun kena tempias disebabkan perbuatan "poyo" anda.

Kebelakangan ini juga, saya dengar ramai rakyat Malaysia yang datang melancong ke Korea turut di sekat dan dihantar pulang kerana pihak imigresen suspek mahu datang bekerja. Lama lama nanti cam Australia lah kot.

Maaf berkata tapi rata-rata yang saya jumpa berpakaian tidak kemas dan selekeh atau pun ala-ala kumpulan rock ataupun budget hebat. Ngan ramput panjang tak terurus lagi, tak pun rambut perang tapi muka hitam legam.

Lepas tu berkumpul ramai-ramai di kedai makan atau tepi jalan sambil tengok awek korea. Lepas tengok ramai dan buat bunyi acah-acah mahu mengorat awek macam kat Malaysia. Ketahuilah anda bahawa dengan pemakaian dan perangai seperti tu, orang korea pandang anda sebelah mata je. Samalah seperti orang malaysia pandang pekerja indonesia/bangladesh jer.

Wife saya pun cakap benda sama setiap kali pergi Itaewon dan berjumpa dengan rakyat malaysia yang bekerja di sini. Buat malu jer. Janganlah merosakkan imej Malaysia.

Saya sebenarkan sangat galakkan anda keluar pergi dan menimba pengalaman di tempat orang, tapi datanglah secara sah. Barulah hidup aman. Akhir kata, semoga entri ini bermanfaat kepada anda. Sudi-sudilah share untuk bagi peringatan bagi sesiapa yang mahu datang bekerja Kilang atau ladang di Korea.


Operation Fish - Operasi Pemindahan Harta Terbesar Dunia Semasa Perang Dunia Kedua

Pada tahun 1939, telah timbul tanda-tanda akan berlakunya perang di Eropah. Menjelang 1940, keadaan menjadi semakin runcing apabila Belanda dan Belgium telah jatuh ke tangan Jerman.

Dengan serangan ke atas England dijangka berlaku pada pertengahan bulan Jun 1940, Winston Churchill selaku Perdana Menteri pada ketika itu telah melancarkan satu operasi besar-besaran untuk memindahkan rizab simpanan dan sekuriti British ke Montreal, Kanada. Operasi ini dikenali sebagai "Operation Fish".

Operasi ini dikatakan telah berjalan bermula dari musim panas 1939 sehingga awal 1940. Sepanjang tempoh Operation Fish ini, dikatakan 1500 tan emas dan sekuriti dengan jumlah keseluruhan $300 bilion (dalam nilai kini)  berjaya dipindahkan ke Montreal.

Dengan kekuatan yang dimiliki oleh pihak Nazi, Winston Churchill bimbang England akan jatuh ke tangan Jerman. Objektif utama Operation Fish adalah sekiranya England ditawan oleh Nazi, maka Winston Churchill ingin memimpin negara-negara Commonwealth daripada Ottawa.

Oleh itu, Winston Churchill ingin memindahkan sebanyak mungkin sekuriti dan rizab emas ke Montreal agar ianya boleh digunakan kelak membeli kapal terbang, kereta kebal, peluru dan keperluan senjata daripada Kanada dan Amerika Syarikat. Walau bagaimanapun, ianya bukanlah satu perkara yang mudah kerana terdapat risiko kapal-kapal pengangkutan ini akan ditenggelamkan oleh pihak Nazi.

Operasi yang hampir sama pernah dilakukan pada era Perang Dunia Pertama namun malangnya ianya gagal. Pada ketika itu, 43 tan emas telah cuba dipindahkan daripada Liverpool ke Halifax menggunakan kapal SS Laurentic. Misi tersebut gagal apabila kapal tersebut berjaya ditenggelamkan oleh kapal selam Jerman di sekitar perairan Ireland.

Memindahkan jongkong emas dan sekuriti sebanyak itu bukanlah satu perkara yang mudah. Mengambil kira jarak yang jauh antara England dan Kanada serta laluan di lautan terbuka, konvoi mereka mempunyai risiko besae diserang oleh pihak musuh.

Strategi yang digunakan pada ketika itu adalah menggunakan kapal yang banyak dimana hanya segelintir sahaja daripada kapal ini dimuatkan dengan jongkong emas dan sekuriti manakala selebihnya bertindak untuk mengelirukan pihak musuh.

Konvoi ini juga akan diiringi oleh beberapa kapal perang British antaranya HMS Revenge, HMS Resolution, HMS Enterprise, HMS Emerald dan HMS Bonaventure. Selain itu, 3 buah bot pelancongan yang telah diubahsuai turut terlibat dalam operasi ini. Bot pelancong yang lebih laju ini bertindak untuk memintas kapal-kapal pihak musuh.

Keadaan ombak besar dan laut bergelora hampir menggagalkan misi ini apabila bot-bot terpaksa bergerak lebih perlahan. Hal ini memudahkan mereka dikejar dan diserang oleh pihak musuh. Setibanya di pelabuhan Montreal, kesemua jongkong emas dan sekuriti tersebut telah dimuatkan ke dalam kereta api dan bertolak ke Montreal. Perjalanan ke Montreal ini juga telah diiringi oleh 300 orang pengawal keselamatan sebagai langkah berjaga-jaga.

Setibanya di Montreal, kesemua sekuriti telah dipindahkan ke tempat yang selamat sementara jongkong emas telah meneruskan perjalanan ke Ottawa. Di Montreal, kesemua sekuriti tersebut yang dianggarkan bernilai $230 bilion pada masa kini telah ditempat dalam peti simpanan bawah tanah 3 tingkat di bangunan syarikat Sun Life Assurance. Bangunan ini dikawal ketat oleh pegawai Royal Canadian Mounted Police setiap masa.

Di Ottawa pula, 1500 tan jongkong emas telah ditempatkan di peti besi di bawah bangunan Bank of Canada. Beberapa ratus pekerja bank yang sudah bersara diambil bekerja untuk mengira dan menyusun kesemua simpanan jongkong emas dan sekuriti ini. Setelah Operation Fish tamat, Bank of Canada pada masa itu merupakan antara lokasi penyimpanan jongkong emas terbanyak di dunia.

Bagi Winston Churchill, Operation Fish merupakan satu operasi yang sangat besar dan berisiko tinggi. Mengikut rekod, 134 bot telah berjaya dimusnahkan oleh pihak musuh sepanjang operasi ini. Menariknya, tiada satupun bot atau kapal yang mengandungi jongkong emas dan bot ini berjaya ditenggelamkan oleh pihak Nazi. Dalam erti kata mudahnya, Operation Fish dianggap berjaya kerana simpanan emas dan sekuriti yang berjaya dipindahkan itu boleh digunakan untuk membina kembali kekuatan ketenteraan pihak England.

Operation Fish merupakan satu operasi sulit yang tidak diketahui banyak pihak. Malah, ada pihak yang mendakwa nilai keseluruhan rizab emas dan sekuriti yang dipindahkan ini jauh lebih tinggi daripada jumlah yang dilaporkan di media massa.


8 Watak Paling Ikonik Dalam Komik Hong Kong di Malaysia Satu Masa Dulu

Dalam satu artikel yang mendapat sambutan hangat, kami senaraikan empat pelukis komik yang banyak memberikan impak pada peminat komik di Malaysia satu masa dulu. Ciptaan imaginasi mereka dilihat banyak memberi inspirasi kepada kebangkitan pelukis-pelukis komik di Malaysia untuk memberanikan diri melukis komik sendiri. Dalam setiap ciptaan mereka, pasti ada beberapa watak yang kerap diingati ramai walaupun watak tersebut merupakan watak penjahat. Kali ini, kami memilih untuk memaparkan 8 watak yang banyak meninggalkan kesan pada kami semasa mengikuti perkembangan komik dari Hong Kong.

Tuan Wujian merupakan salah satu watak yang paling disukai ramai kerana rekaannya yang kelihatan unik dan dia juga adalah seorang anti-hero yang berkesan. Memainkan peranan besar dalam komik Juara Wira dalam hidup pasangan kembar Sang Merah dan Sang Helang, hikmat Tuan Wujian yang mampu memecahkan badannya menjadi partikel-partikel halus membuatkan peminat komik pasti meletakkan Tuan Wujian sebagai fan's favorite dalam komik Juara Wira.

Antara watak paling ganas dan tegas dalam siri Wira Tunggal, Paichow merupakan pemerintah yang diperlukan oleh masyarakat bumi ketika itu. Kerap membuli watak utama siri komik Wira Tunggal, Wunan dengan mudah, jika dilihat hubungan di antara Paichow dan Wunan merupakan antara sebab sebenar bagaimana Wunan berubah daripada remaja yang baik menjadi seorang pemimpin.

Kami tidak pasti dari mana datangnya inspirasi nama filem Longkai lakonan Faizal Hussein yang mempunyai nama yang sama dengan watak Long Kai, musuh ketat Sang Rimau Kumbang dan Waja Timur yang kerap kali menakutkan mereka, kerana Long Kai adalah musuh yang cukup sukar dijangka. Long Kai dalam siri komik pada awalnya adalah seorang yang cukup tidak berperikemanusiaan serta suka menurut perasaan, namun pada akhirnya sebelum mati, Long Kai kembali ke jalan yang lurus.

Bagi mereka yang sudah berumur 30-an dan 40-an, Ji Fat merupakan watak yang diikuti hidupnya dari saat kelahiran dia sehinggalah kepada naiknya dia menghancurkan Dinasti Zhang selepas tertewasnya Maharaja Zhou. Kisah hidup Ji Fat yang kerap mengorbankannya hidupnya untuk memenuhi takdir beliau sebagai Maharaja Baru China menunjukkan sikap Ji Fat yang tidak pernah menyerah kalah. Ji Fat belajar, belajar dan belajar sambil melihat satu per satu individu yang disayanginya tumbang dikalahkan musuh.

Pada awal kisah komik Pedang Setiawan, Tanpa Nama tidak banyak menonjolkan dirinya dan kita hanya disajikan dengan kisah-kisah beliau sebelum itu. Seorang legenda dalam dunia kungfu China, Tanpa Nama hanya menghantar anak muridnya untuk membantu Penjejak Awan dan Nie Feng, sebelum China perlu menghadapi pencerobohan yang dilakukan oleh pahlawan-pahlawan Jepun yang memaksa Tanpa Nama kembali menghulurkan bantuan.

Rahid Esa semasa kemunculan awalnya adalah seorang rahib yang gemuk dan pasti tidak digilai wanita namun kehandalannya tidak dinafikan, apatah lagi memainkan peranan yang besar dalam hidup Ji Fat. Kemudian, berdepan dengan insiden bahaya, Rahib Esa terpaksa menampakkan dirinya yang sebenar, seorang lelaki kacak yang sado serta pengguna Hikmat Alam Semesta paling handal ketika itu, membuatkan kebanyakan pembaca komik menjadikan Rahib Esa sebagai idola.

Sepanjang hidupnya, dia adalah seorang pakar kung fu yang hebat namun selepas gagal menyelamatkan anak kembar teman seperguruannya, Hang Nawa hidup sebagai seorang yang gagal. Pakar kepada beberapa hikmat yang mengkagumkan, Hang Nawa pada awal cerita adalah seorang yang dipandang hina serta tidak langsung mempedulikan maruah dirinya sebelum dia bangun semula dan memperturunkan hikmat telapak tangan Buddha kepada pewaris hikmat tersebut yang memang ditakdirkan, akan menyelamatkan dunia.

Kisah bagaimana persahabatan di antara Quenqon dan Lan Wugi hanya disebutkan dalam dua buah komik namun impaknya tetap terasa, kerana kisah Quenqon digarap dengan cukup baik dan padu. Persahabatan beliau dengan Lan Wugi yang unik, mengakibatkan Quenqon jatuh cinta pada wanita yang disayangi Quenqon.

Namun janji Lan Wugi terhadap rakan seperguruan beliau yang sanggup mengorbankan cintanya menjadikan kisah yang dipaparkan, menjadi lebih kompleks. Bagi mereka yang belum pernah cuba membaca komik Hong Kong, dua jilid ini adalah permulaan yang baik untuk anda berkenal-kenalan dengan gaya penceritaan komik Hong Kong.


5 Negara Terbaik Di Dunia Untuk Didiami Wanita

Kesaksamaan jantina adalah sesuatu yang menjadi satu yang disuarakan dan diperjuangkan sejak beberapa abad ini. Jurang antara jantina ini membuatkan kaum wanita merasakan mereka ditindas.

Bagi wanita, mereka juga mampu melakukan apa yang dilakukan oleh lelaki. Dan terdapat negara yang memperjuangkan hak ini membuatkan wanita lebih beruntung untuk tinggal di sini. iluminasi.com ingin berkongsi 5 negara terbaik di dunia untuk didiami wanita.

Kesaksamaan jantina di Kanada ditunjukkan dari peringkat atas lagi. Ia merupakan satu usaha dalam membuktikan Kanada memberikan peluang yang saksama kepada kedua-dua jantina tanpa prejudis.

Ketika Justin Trudeau berkempen untuk jawatan Perdana Menteri, beliau menggelarkan beliau adalah seorang feminis. Selepas memenangi pilihan raya, Justin melantik ahli kabinetnya yang merangkumi jumlah bilangan lelaki dan wanita yang sama rata.

Beliau dipuji dengan lantang sekali oleh rakyat Kanada, dan ia membuatkan Justin menjadi ikon kepada kesaksamaan jantina di peringkat antarabangsa.

Belanda menduduki tempat ke-16 dari 144 negara dalam Laporan Jurang Jantina Global 2016. Ia menunjukkan kerajaannyaa telah melakukan usaha yang sangat baik dalam mengurangkan jurang antara lelaki dan wanita. Ia melibatkan kesihatan, pendidikan, ekonomi dan juga politik.

Belanda juga menyediakan manfaat kepada ibu bersalin, termasuklah memberikan akses kepada jururawat bersalin, dengan sebahagian atau keseluruhan kos tersebut dilindungi oleh insurans.

Norway dianggap sebagai salah satu negara yang paling saksama di dunia dari segi jantina. Ia berada di kedudukan ke-3 daripada 144 negara dalaam Laporan Jurang Jantina Global 2016.

Polisi cuti bersalin yang sangat lama memberikan sokongan tambahan kepada wanita. Ibu-ibu boleh mengambil cuti bersalin selama 35 minggu dengan gaji penuh, atau 45 minggu dengan 80% gaji di Norway.

Ia bermaksud para ibu boleh bercuti dari 8 hingga 10 bulan selepas melahirkan anak. Bapa pula boleh mengambil cuti di antara 0 hingga 10 minggu cuti bergantung kepada pendapatan isteri mereka.

Denmark menggalakkan kesaksamaan jantina dengan menawarkan sistem penjagaan harian yang berkaitan dengan pendapatan dan polisi cuti bersalin, yang merupakan antara yang paling fleksibel di Kesatuan Eropah.

Denmark berada dalam kedudukan yang agak baik iaitu ke-19 daripada 144 negara dalam Laporan Jurang Jantina Global 2016 di Forum Ekonomi Dunia. Laporan itu melihat jurang relatif antara wanita dan lelaki di seluruh kesihatan, pendidikan, ekonomi dan politik.

Kesaksamaan jantina adalah salah satu daripada asas masyarakat di Sweden. Negara ini mempunyai sikap yang paling progresif terhadap kesaksaamaan jantina. Lelaki dan wanita di Sweden cenderung melihat wanita sebagai kumpulan yang tertindas, membuatkan pemimpin mengambil langkah-langkah mengatasinya.

Ini membuatkannya ia menjadi negara terbaik untuk wanita. Hampir 2 daripada 3 ijazah di universiti-universiti dianugerahkan kepada wanita.

Malah, cuti selama tiga bulan diberikan kepada setiap ibu bapa untuk cuti bersalin. Akta Diskriminasi di Sweden juga menghendaki semua majikan agar "secara aktif mengejar matlamat tertentu untuk mempromosikan kesaksamaan antara lelaki dan wanita."


Bagaimana Angkasawan Menghilangkan Kegatalan Pada Kulit Ketika Memakai Sut Angkasa?

Pengembaraan ke angkasa memerlukan kajian yang sangat teliti dilakukan, bagi mengenalpasti segala jenis masalah yang mungkin timbul ketika angkasawan sudah pun berada di ruang angkasa. Pelbagai perkara yang senang kita lakukan ketika di bumi, akan menjadi sukar apabila seseorang itu berada di angkasa lepas. Contohnya, apabila gatal kita selalunya akan menggaru dengan tangan. Jadi bagaimana angkawasan menggaru, ketika berpakaian baju angkasa?

Tanpa akses kepada tangan, angkasawan terpaksa bergantung kepada beberapa cara tidak konvensional untuk menggaru gatal yang timbul. Menurut kata seorang bekas angkasawan bernama Clayton Anderson, mereka terpaksa menggoyangkan badan dalam sut angkasa untuk menghilangkan kegatalan. Baju yang keras itu selalunya cukup untuk mengurangkan rasa gatal.

Apa yang selalu angkasawan lakukan, mereka terpaksa menggunakan mikrofon atau pendengar telinga yang dipasang di bahagian wajah sebagai alat untuk menggaru. Itupun andainya rasa gatal itu muncul di bahagian yang betul. Selain itu, di dalam bahagian topi keledar mereka terdapat sejenis gentian berupa seperti span yang akan digunakan sebagai alat penutup hidung bagi membantu menyeimbangkan tekanan dalam telinga, yang dikenali sebagai valsalva device.

Bagi rasa gatal di bahagian muka, selalunya angkasawan akan menggunakan alat tersebut untuk menggaru.

Kaedah yang dibangunkan oleh NASA pula adalah dengan melekatkan beberapa keping pita velcro pada kedudukan tertentu dalam sut, yang bertujuan untuk memberikan permukaan kasar pada angkasawan menggaru muka. Itu adalah inovasi NASA paling efektif dalam membantu angkasawan menghilangkan kegatalan setakat ini.

Bagaimanapun, sekiranya gatal tersebut muncul pada tempat-tempat yang mustahil seorang angkasawan mampu hilang kegatalannya, apa yang mereka perlu lakukan adalah tahan sajalah sehingga kegatalan itu hilang.

Tempoh perlu bertahan itu pula adalah cukup menyeksakan kerana proses bekerja di angkasa memerlukan satu jarak tempoh yang agak panjang, dengan kebanyakan waktu untuk berjalan kaki di angkasa memerlukan angkasawan berada dalam sut selama 5 ke 8 jam.

Untuk melakukan sesuatu pula sangat sukar berikutan tekanan yang wujud dalam sut tersebut, yang membuatkan pergerakan yang mudah seperti menggenggam sesuatu pun menjadi sangat sukar. Tekanan yang terhasil daripada vakum angkasa itu perlu diatasi dan memerlukan fokus yang sangat tinggi daripada angkasawan.

Selalunya, apa yang berlaku kebiasaannya seorang angkasawan lebih banyak menghabiskan masa menumpukan perhatian pada kerja yang perlu dihasilkan, serta berkemungkinan besar masih berasa takjub melihat angkasa - sehingga membuatkan minda tidak fokus pada rasa gatal yang ada.

Namun sekurang-kurangnya jika dah tak tahan sangat nak menggaru, pita-pita velcro ada di sisi. Tidak banyak filem yang mahu memaparkan isu kecil seperti ini dalam filem kerana kelihatan tidak penting, tetapi bagi angkasawan - dapat menggaru dalam sut merupakan satu impian yang masih belum dapat dicapai.


Challenger Deep - Kawasan Laut Paling Dalam di Dunia

Sekiranya sudah beribu orang yang sampai ke puncak Gunung Everest iaitu kawasan paling tinggi di dunia, mengikut rekod hanya 3 orang yang sudah berjaya sampai ke kawasan laut paling dalam di dunia iaitu Challenger Deep.

Challenger Deep ini terletak di kawasan Mariana Trench yang berada di kawasan Lautan Pasifik. Banyak kajian yang telah dilakukan dan kedalaman paling dalam yang direkodkan adalah sedalam 10994 meter. Jika diletakkan Gunung Everest 8848 meter disini maka sudah pasti ianya akan tenggelam.

Mengikut kajian geografi, ianya adalah titik pertemuan 2 plat tektonik (tectonic plates) bumi. Pelanggaran 2 plat bumi ini akan menghasilkan satu "longkang" (trench) yang dalam, maka terhasillah nama "Mariana Trench). Proses pembentukan trench di kawasan ini adalah kerana pergerakan dan pertemuan antara Plat Filipina dan Plat Pasifik.

Majoriti kawasan Mariana Trench ini kini telah diletakkan sebagai kawasan perlindungan milik Amerika Syarikat yang merupakan satu kawasan dalam projek Marianas Trench Marine National Monument.

Usaha untuk megukur kedalaman sebenar Trench kali pertamanya dilakukan oleh kapal British, HMS Challenger yang digunakan oleh askar British untuk melakukan penyelidikan sekitar kawasan tersebut pada tahun 1875. Kedalaman yang paling dalam berjaya diukur pada ketika itu adalah 8184 meter atau 26,850 kaki.

Kemudian, pada tahun 1952 sebuah lagi kapal milik tentera marin British yang turut diberi nama HMS Challenger (bukan kapal yang sama dengan sebelumnya) telah digunakan untuk melakukan mengkaji lebih lanjut kawasan tersebut. Dengan menggunakan kaedah "echo sounding", mereka menjumpai satu lagi lokasi di sekitar kawasan tersebut yang mempunyai kedalaman 10,900 meter atau 35,760 kaki.

Bahagian Marina Trench yang sangat dalam ini diberi nama Challenger Deep sempena nama kapal HMS Challenger yang digunakan untuk melakukan kajian ini.

Pada tahun 2009, sekumpulan pengkaji telah melakukan pengukuran menggunakan teknik pemetaan gelombang sonar telah menjumpai satu lagi lokasi yang lebih dalam pada kedalaman 10,971 meters atau 35,994 kaki dengan ketepatan +/- 22 meter. Kajian terbaru oleh  United States Center for Coastal & Ocean Mapping pada 2010 mendapati lokasi ini mempunyai kedalaman 10,994 meter dengan ketepatan +/- 40 meter.

Selain pengukuran kedalaman Challenger Deep yang telah dilakukan oleh beberapa pihak, terdapat juga beberapa ekspedisi yang telah dilakukan untuk pergi sendiri ke lokasi paling dalam di Challenger Deep ini. Mengikut rekod hanya 3 orang sahaja yang pernah sampai ke kawasan ini dan terdapat beberapa ekspedisi lain yang menggunakan kapal selam tanpa pemandu.

Ekspedisi manusia pertama ke Challenger Deep telah dilakukan pada 1960 oleh Jacques Piccard dan Don Walsh menggunakan satu kapal selam khas (bathyscaphe) yang diberi nama Trieste. Mereka berjaya berada di kedalaman 10,916 meter.

Pada 2009 pula, sekumpulan pengkaji dari Woods Hole Oceanographic Institution telah melakukan ekspedisi ke Challenger Deep menggunakan kapal selam tanpa pemandu.  Mereka berjaya mencapai kedalaman 10,902 meter.

Dalam kedalaman seperti ini yang jauh dari sumber cahaya matahari, Challenger Deep merupakan satu kawasan yang sangat gelap dan sejuk. Malah tekanan disini juga sangat tinggi, iaitu 1000 kali ganda tekanan atmosfera.

Permukaan lantai di kawasan ini juga didapati menghasilkan dan mengeluarkan cecair yang sangat berasid dan air yang sangat panas dari permukaannya. Walau bagaimanapun, ianya kaya dengan mineral penting yang diperlukan oleh hidupan di kawasan ini. Suhu air panas ini dikatakan boleh mencecah 450 darjah Celcius tetapi tidak mendidih disebabkan tekanan yang sangat kuat di kawasan ini.

Campuran air panas yang berasid tinggi dan air sejuk di kawasan ini telah menjadikannya satu kawasan yang sangat bertoksik.

Menariknya, keadaan di kawasan yang bertekanan tinggi, sangat sejuk dan bertoksik ini juga mempunyai hidupannya yang tersendiri. Sampel yang diambil di kawasan ini menunjukkan ianya menjadi habitat bagi organisma seperti xenophyophores dan amphipods.

Selain itu, sekumpulan saintis daripada University of Hawaii, Newcastle University dan University of Washington telah menemui ikan yang hidup pada kedalaman 8000 meter dari permukaan laut, kemungkinan ikan yang hidup di kedalam paling dalam di dunia. Ikan ini diberi nama saintifik Pseudoliparis swirei.

Para saintis percaya mereka bakal menemukan lebih banyak hidupan lain disini. Penemuan ini sangat penting dalam bidang sains dan bakal memberi mereka idea bagaimana hidupan yang ditemui ini mampu mengadaptasi pada keadaan yang ekstrim di kawasan ini.


5 Negara Dengan Kebebasan Media Paling Tinggi

Kebebasan media adalah sangat penting bagi demokrasi sesebuah negara dalam mendapatkan maklumat yang adil dan juga boleh dipercayai. Ia merupakan hak orang ramai untuk dalam menentukan keputusan seharian sama ada berkaitan hidup peribadi, sehinggalah dalam membuat keputusan memilih pemimpin negara.

Namun, kebebasan media juga dilihatkan sebagai satu medium yang mampu memberikan ancaman kepada negara. iluminasi.com ingin berkongsi 5 negara yang paling bebas bersuara di dunia.

Di Belanda, kebebasan media dan perlindungan terhadap wartawan merupakan asas kepada demokrasi negara itu. Namun wartawan telah berhadapan dengan cabaran dalam masa beberapa tahun kebelakangan ini.

Selepas berlaku gangguan ganas yang ketika perdebatan mengenai pelarian, wartawan-wartawan dilarang daripada menghadiri perdebatan berkaitan, atau membuat rakaman video dan suara. Ugutan bunuh dilakukan terhadap wartawan, kolumnis dan personaliti televisyen selepas berlakunya kontroversi mengenai peranan karekter "Black Pete", iaitu kanak-kanak berwajah hitam.

Serangan terhadap media juga semakin bertambah akibat daripada pendapat orang awam mengenai isu imigresen dan bangsa. Ketakutan terhadap keganasan dan jenayah terancang telah membawa kepada undang-undang kontroversi. Namun, perlindungan undang-undang kebebasan media di Belanda tetap kukuh.

Kedudukan Denmark dalam kebebasan media melonjak naik dengan agak drastik dari kedudukan ke-8 kepada ke-4 dunia. Di Denmark, kebebasan bersuara dijamin oleh Perlembagaan 1849.

Artikel 77 dalam perlembagaan itu menyatakan, "Sesiapa sahaja berhak untuk mencetak, menulis dan bercakap untuk menerbitkan pendapatnya, namun dibawah tanggungjawab mahkamah. Penapisan dan langkah pencegahan tidak lagi boleh diperkenalkan,".

Dan disebabka itu, pada tahun 2005, akhbar harian Denmark, Jyllands Posten telah menerbitkan 12 karikatur Nabi Muhammad yang mana diterbitkan semula oleh majalah Perancis, Charlie Hebdo, dengan sindiran.

Finland yang memegang kedudukan pertama sebagai negara paling bebas bersuara untuk 5 tahun berturut-turut, kini jatuh pada kedudukan ke-3. Finland juga berada di kedudukan ke-4 bagi negara paling banyak pembaca suratkhabar per kapita.

Pada Disember 2016, imej penyiar awam perdana Finland iaitu YLE telah terjejas kerana Perdana Menteri Finland, Juha Sipila dilaporkan memberi tekanan kepada syarikat penyiar itu untuk mengubahsuai liputannya. Tindakan itu dikatakan untuk mengelakkan konflik berkaitan kepentingan diri beliau.

2 orang wartawan YLE kemudinannya meletakkan jawatan dan memberitahu mereka menjadi sasaran tekanan politik yang menimbulkan perlanggaran terhadap kebebasan maklumat.

Pada tahun 2016, Sweden meraikan ulangtahun ke-250 untuk undang-undang kebebasan akhbar pertama di dunia, yang digunapakai oleh parlimen Sweden bermula tahun 1776. Ia bukan hanya kebebasan oleh akhbar, tetapi juga hak orang awam untuk mengakses dokumen yang dipegang oleh kerajaan, di bawah prinsip "hak untuk maklumat".

Namun undang-undang ini dikatakan tidak menerima perlindungan yang cukup kerana 25 tahun kemudian, sebilangan besar wartawan Sweden menerima ugutan dan ancaman. Pihak berkuasa mengutuk berkali-kali mereka yang bertanggungjawab.

Kerjasama di antara pihak polis dan media atau kesatuan wartawan dilakukan dan ia dilihat sebagai langkah dalam mengatasi masalah ini di masa hadapan.

Kebebasa media di Norway dikatakan sebagai sempurna. Artikel 100 dalam perlembagaan 1814 Norway menyediakan landasan untuk media bebas bersuara. Dan pada hari ini, pihak media bebas dan wartawan pula tidak tertakluk kepada penapisan dan tekanan politik.

Tidak seperti negara lain, keganasan terhadap wartawan dan media sangat jarang berlaku. Pada tahun 1997, Akta Pemilikan Media, iaitu undang-undang anti-konsentrasi digunapakai, di mana ia mengharamkan kumpulan media terkemuka seperti Egmont, Schibsted dan Amedia daripada memiliki lebih daripada 40$ saham di mana-mana stesen televisyen, radio atau akhbar.

Subsidi negeri untuk media adalah secara tak langsung untuk media cetak berita umum (dikecualikan cukai), dan diberikan secara langsung untuk media cetak pakar dalam pendapat. Pada bulan Mac 2017, satu gabungan media melancarkan #ETTMINUTT, sebuah projek yang bertujuan mengingatkan orang ramai tentang pentingnya pluralisma media dan kebebasan dalam penyediaan berita dan maklumat yang boleh dipercayai.

Sangat menyedihkan, apabila melihatkan kedudukan Malaysia dalam kebebasan media di kedudukan yang kebelakang, iaitu 144 daripada 180. Kedudukan ini lebih buruk daripada negara-negara seperti Gambia, Thailand, Pakistan, Burma, Kemboja, Nepal dan Afghanistan.

Di Malaysia, akhbar bebas dianggap menghasut oleh kerajaan. Menurut Akta Pencetakan dan Penerbitan Percetakan, pihak akhbar wajib memohon pembaharuan lesen operasi daripada kerajaan setiap tahun.

Pada tahun 2016, kerajaan Malaysia telah menyekat laman berita Malaysian Insider sementara pihak berkuasa terus menerus mengambil tindakan kepada media bebas di alam maya seperti kartunis Zunar.

Terdapat beberapa cadangan pindaan yang dianggap dahsyat untuk menguatkan Akta Rahsia Rasmi dan Akta Komunikasi dan Multimedia, namun Akta Hasutan terus menjadi ancaman terbesar kepada wartawan di Malaysia.


Bagaimana Saya Berubah Menjadi Seorang Pelukis Professional Dalam Tempoh 10 Tahun

Saya bernasib baik diberikan kesempatan untuk menjadikan hobi saya sebagai satu kerjaya. Entah bagaimana dalam tempoh beberapa tahun lepas, saya berjaya menjadikan hobi saya sebagai kerjaya dan seterusnya menjadi sebahagian besar hidup saya.

Apa yang saya ingin kongsikan harapnya dapat memberikan keberanian kepada mana-mana individu lain yang berminat hendak menjadi pelukis, untuk mencubanya secara bersungguh-sungguh.

Saya mahu buat permainan video. Saya belajar pengaturcaraan di kolej komuniti semasa berumur 14 tahun. Saya melukis hanya sebagai hobi sampingan. Kebanyakan lukisan saya ketika itu adalah lukisan piksel - kerana saya berazam mahu menggunakannya ke dalam permainan video yang saya cipta.

Secara suka-suka, saya mengambil juga kelas melukis di kolej komuniti. Kemudian saya belajar mewarna.

Pada tahun 2006, beberapa bulan sebelum hari lahir ke 18, saya mengambil keputusan untuk betul-betul memilih apa yang perlu saya lakukan dalam hidup. Dalam seminggu saya habiskan membuat senarai baik buruk karier yang saya pilih. Berjalan. Berfikir. Sehinggalah saya berjaya menyenaraikan beberapa pilihan.

Pengaturcara, kerana itu bidang pilihan saya dan kemahiran asas yang saya ada. Menjadi seorang pereka grafik juga menarik. Saya juga boleh memilih untuk meneruskan perniagaan ayah yang menubuhkan sebuah syarikat ukiran kayu. Yang terakhir, menjadi seorang pelukis.

Entah mengapa hati saya kuat mendesak saya jadi seorang pelukis.

Dengan keputusan itu, saya pula jadi takut andainya berlaku kegagalan pada saya. Bagaimana jika saya tidak mampu jadi lebih baik? Bagaimana dengan pendapatan saya? Cukupkah duit yang akan saya perolehi kemudian hari?

Saya memilih untuk masuk ke sekolah seni. Itu satu-satunya jalan yang dapat membantu saya. Jika saya betul-betul mahu jadikan lukisan sebagai karier, ini jalan yang patut saya tempuhi. Selepas memilih beberapa sekolah yang ada, saya mendaftar ke Rhode Island School of Design (RISD).

Permohonan saya nasib baik berjaya. Saya diletakkan dalam kumpulan pemohon simpanan pada mulanya. Bagaimanapun, saya gagal mendapatkan biasiswa yang saya harapkan, jadi yuran 35 ribu itu akan saya dan keluarga akan tanggung sendiri, belum masuk kos sara hidup. Ketika itu pula tahap kewangan keluarga saya agak merudum, jadi nak tak nak, pinjaman adalah satu-satunya jalan.

Jadi saya memutuskan untuk menolak tawaran itu. Saya mesti mendapatkan biasiswa.

Cara untuk mendapatkan biasiswa adalah dengan meningkatkan kemahiran saya dalam lukisan figura yang kurang diberi penekanan sebelum ini dalam permohonan saya. Hanya selepas berjaya membaiki kemahiran ini, baru saya akan memohon semula ke RISD. Saya menyertai beberapa bengkel lukisan yang dianjurkan University of Virginia dalam kemahiran lukisan figura.

Setahun kemudian, saya membuat permohonan semula ke RISD dengan portfolio baru berdasarkan kemahiran yang telah dipertingkatkan. Saya bernasib baik pada satu hari menerima sebuah sampul besar dari RISD.

Di dalamnya terkandung surat yang mengatakan saya diterima masuk dengan biasiswa sebanyak 20 ribu setahun. Tawaran yang baik, tetapi masih belum cukup untuk menampung keseluruhan yuran pengajian. Saya tidak dapat bergantung kepada ibu bapa saya ekoran keadaan kewangan mereka yang masih lemah, jadi saya mengambil pinjaman bank bagi menampung beban kewangan selebihnya.

Saya masuk ke RISD dan belajar mengasah kemahiran. RISD memang mahir dalam memastikan pelajar mereka bekerja keras dan saya meluangkan beratus-ratus jam meningkatkan kemahiran diri.

Bagaimanapun, beban kewangan yang ditanggung membuatkan saya nampak kesukaran untuk meneruskan pengajian di situ. Yuran mengalami kenaikan namun jumlah tajaan saya tidak meningkat. Jika saya teruskan pengajian lagi 2 tahun, saya akan mempunyai jumlah tanggungan hutang sebanyak 100 ribu lebih.

Saya bertukar ke Virginia Commonwealth University (VCU) bagi menamatkan pengajian ijazah saya. Musim panas sebelum memulakan pengajian di VCU, saya habiskan masa dengan melukis lanskap sekitar Sungai Hudson. Sebelum itu, saya cuba mengelakkan diri dari melukis lanskap tapi pada musim panas itu, saya memberanikan diri saya menyertai ramai lagi pelukis di tebing Sungai Hudson merasai alam semulajadi di depan saya, menterjemahkannya menjadi lukisan.

Ketika memulakan pelajaran di VCU, kami diwajibkan mempunyai buku lukisan yang wajib dipenuhi dan kami dinilai daripada buku itu. Saya mula memenuhkan buku lukisan saya dengan lukisan-lukisan mereka yang saya nampak di situ. Saya tidak berapa pandai melukis dengan pensil, jadi saya mengambil keputusan untuk melukis dengan berus di dalamnya.

Saya teruskan mengasah kemahiran lukisan figura saya tetapi ramai orang mengakui, kemahiran saya adalah dalam bidang lanskap dan bukan figura.

Saya tahu semua yang saya lakukan belum cukup, jadi saya mengambil keputusan untuk mempertajamkan lagi kemahiran saya dalam seni lanskap. Nasib baik VCU mempunyai beban tugasan yang lebih ringan berbanding RISD - jadi saya mempunyai masa untuk melukis lanskap dari imaginasi. Banyak yang saya belajar daripada waktu ini dan inilah cara saya meletakkan apa yang saya belajar dalam bentuk aplikasi sebenar.

Maklum balas yang saya terima terhadap lukisan saya memang banyak dan kebanyakannya positif. Tetapi saya tahu satu masalah saya dalam menjadikan lukisan sebagai karier saya - semua karya saya tidak pernah siap sepenuhnya.

Saya kurang sabar dan mahu kerja cepat siap. Saya kerap bosan dengan satu lukisan dan terus memulakan lukisan baru. Perkara itu kerap berlaku. Jadi saya mengambil keputusan untuk menghabiskan satu lukisan sampai betul-betul siap.

Akhirnya saya berjaya menyiapkan lukisan pertama saya yang saya betul-betul saya rasakan puas hati, walaupun apabila dilihat balik sekarang ini amat jelas cacat cela yang ada. Buat pertama kali saya rasa lukisan saya berada di tahap professional. Pencahayaannya baik, reka aturnya yang kemas, ruang dan suasananya realistik.

Bermula dari situ, saya habiskan masa terluang saya dengan membangunkan portfolio pertama saya dalam bentuk lanskap.

Pada tahun akhir di VCU, saya menyertai sebuah konvensyen bernama Illuxcon, himpunan pelukis fantasi dan sains. Sebelum itu saya hanya datang sebagai pelawat. Saya berjaya mendapat ruang melakukan pameran karya saya dan semua portfolio saya dipamerkan, dengan ratusan cetakan lukisan saya edarkan secara percuma. Saya dapat tawaran pekerjaan pertama saya dari konvensyen itu, jadi saya bergelar pelajar dan pelukis pada tahun akhir pengajian saya.

Bagaimanapun, sasaran saya cuma satu - untuk melukis bagi Dungeons and Dragons (D&D). Saya telah pun berjaya menemui Jon Schindehette pengarah seni D&D dan berharap agar dia membuka jalan pada saya. Sehinggalah pada satu hari saya mendapat email dari beliau. Tiga lukisan, dengan salah satunya lukisan muka depan untuk majalah digital terbitan mereka.

Kejayaan memenuhi apa yang mereka inginkan membuatkan kerjasama di antara saya dan D&D terjalin lamanya. Namun, saya tidak menyangka saya mendapat tawaran untuk bekerjasama dengan Magic : The Gathering selepas itu. 'Magic' adalah satu-satunya pekerjaan yang paling diidamkan semua pelukis fantasi. Bayarannya bagus, mempunyai jumlah peminat yang ramai dan hanya melantik artis yang benar-benar bagus.

Ketika graduasi, saya masih lagi bekerja dengan Wizards of the Coast, penerbit kad Magic : The Gathering. Saya memilih untuk kembali tinggal bersama ibu bapa walapun pendapatan saya agak mencukupi untuk hidup sendiri. Hutang 40 ribu yuran pengajian perlu dilunaskan jadi nak tak nak, saya kena kurangkan perbelanjaan.

Saya habiskan setahun berikutnya bekerja. Saya ambil semua kerja yang ada dan saya bernasib baik, saya berjaya membayar hutang yang ada tepat setahun satu bulan saya graduasi. Dalam tahun 2014, saya berkenalan dengan seorang artis wanita Australia melalui Twitter. Saya memberanikan diri ke sana untuk menemui dia dan cinta kami berputik.

Saya berharap agar tulisan saya ini mampu memberikan inspirasi pada pelukis-pelukis lain untuk berani mencuba. Memang jalannya panjang dan kerap kelihatan tiada jalan keluar. Bagaimanapun, kalau kita tetap teruskan mencuba satu hari nanti kita akan berjaya menempuhi halangan itu.

Nasihat terakhir saya, walau apa saja pencapaian anda dalam hidup, berterima kasihlah kepada apa yang telah anda berjaya gapai.

Rasa berbangga dengan diri sendiri itu penting, bukan untuk menampakkan ego - tetapi untuk memajukan dan memberi motivasi pada diri sendiri. Asalkan kita terus mencuba, satu hari nanti kita akan berada di mana yang diimpikan kita.


Apa Yang Menyebabkan Najis Berbau Busuk?

Tak kiralah di mana sahaja anda berada, sama ada di Barat atau di Timur, najis adalah sesuatu yang sangat menggelikan. Ia dilihat sebagai sesuatu yang sangat jijik, walaupun ia milik anda sendiri.

Ia adalah kerana baunya yang busuk dan juga rupa bentuk yang mampu membuatkan anda termuntah. Namun, pernah tak anda terfikir mengapa najis berbau busuk, sedangkan makanan yang anda makan mempunyai bau yang sangat menyelerakan?

Jawapannya adalah disebabkan oleh bakteria. Di dalam badan kita (dan haiwan), terdapat terlalu banyak mikroorganisma, lebih daripada trilion bakteria. Bakteria-bakteria ini menghasilkan sejumlah sebatian berbau sulfur, yang dikeluarkan daripada badan melalui najis. Ini secara tak langsung memberikan bau busuk kepada najis kita.

Jadi, mengapa kita berasa bau busuk pada najis ini tidak menyenangkan? Kajian yang dilakukan oleh Val Curtis dari London School of Hygiene and Tropical Medicine (LSHTM) mendapati menyelidik sehingga ke teori oleh Charles Darwin, iaitu "Manusia menganggap bau busuk najis untuk kebaikan kita sendiri".

Menurut Val Curtis, rasa jijik terhadap rupa bentuk dan bau najis adalah "tingkahlaku sistem ketahanan badan" yang merupakan cara penyesuaian yang dilakukan oleh badan secara biologi.

Najis mempunyai bau fisiologi yang berbeza-beza mengikut pemakanan dan status kesihatan seseorang. Bagi mereka yang memakan daging (protein), ia mengandungi banyak metionin (asid amino), yang merupakan sebatian berbau sulfur. Bau najis manusia dikatakan dihasilkan oleh sebatian berikut :

Hidrogen sulfida adalah sebatian sulfur yang paling biasa ditemui dalam najis.

Rasa jijik terhadap najis bukanlah dirasai oleh semua hidupan. Bagi sesetengah haiwan, ia akan memakan najis sendiri, atau najis haiwaan lain untuk mendapatkan nutrien atau bakteria yang bermanfaat bagi ususnya. Dalam kalangan manusia, rasa jijik dipengaruhi oleh budaya tempatan, keadaan persekitaran dan pengalaman peribadi.

Sebagai contoh, pepijat dianggap sebagai jijik di Barat namun di kebanyakan negara Asia Tenggara ia dijadikan sebagai makanan istimewa. Dan rasa benci terhadap najis tidak sama. Sebagai contoh, satu kajian dijalankan oleh penyelidik dari Amerika Syarikat dan Australia di mana ibu-ibu diberikan beberapa lampin mengandungi najis.

Ibu-ibu tersebut berasakan najis-najis daripada bayi lain sebagai lebih jijik daripada najis bayi mereka sendiri.

Najis berbau busuk juga boleh disebabkan oleh masalah kesihatan. Antara salah satu penyebabnya adalah sindrom malabsorpsi, di amana badan kita tak dapat untuk menyerap jumlah nutrien yang cukup daripada makanan yang dimakan.

Ia biasanya terjadi apabila terdapat jangkitan atau penyakit yang menghalang usus anda daripada menyerap nutrien. Antara penyebab biasa sindrom malabsorpsi adalah :


5 Sisi Gelap Silicon Valley Yang Ramai Tidak Tahu

Apabila membaca berita atau info-info terbaru mengenai teknologi, kita tidak dapat lari daripada perkataan "Silicon Valley". Apakah itu Silicon Valley? Ia adalah sebuah tempat di bahagian selatan teluk San Francisco.

Perkataan "silicon" itu merujuk kepada banyaknya pencipta dan kilang penghasilan cip silicon yang terdapat di kawasan ini. Kini, kawasan Silicon Valley menjadi tumpuan syarikat-syarikat teknologi dunia dan antara syarikat yang mempunyai ibu pejabat disini termasuklah Apple, Tesla, Adobe Systems, eBay dan Facebook.

Silicon Valley juga menempatkan beribu-ribu startup dan sehingga 2013 sahaja, terdapat kira-kira suku juta pekerja di kawasan ini. Dalam kata lain, sekiranya anda bekerja dalam bidang teknologi, Silicon Valley adalah satu syurga dunia teknologi yang ingin dilawati. Dapat bekerja di kawasan Silicon Valley ini adalah satu pencapaian yang boleh dibanggakan.

Walaupun Silicon Valley merupakan satu kawasan yang maju dan kelihatan sempurna, tidak ramai yang tahu rahsia dan sisi gelap kawasan Silicon Valley ini. Berikut adalah antara beberapa kekuarangan, keburukan atau masalah yang sebenarnya wujud di kawasan ini yang diceritakan oleh mereka yang membesar, menetap atau pernah bekerja disini:

Oleh kerana ibu bapa yang bekerja di kawasan ini bekerja dalam suasana kerja yang kompetitif dan saling bersaing, maka anak-anak mereka biasanya diletakkan harapan untuk berjaya daripada rakan-rakan mereka. Kebiasaannya kanak-kanak yang berusia 7 tahun sudah dihantar ke kelas berenang, bermain piano, violin dan banyak lagi.

Selain itu, ibu bapa juga biasanya akan memastikan anak-anak mereka belajar awal mata pelajaran untuk peperiksaan SAT walaupun mereka belum memasuki sekolah pengajian tinggi. SAT merupakan satu peperiksaan di Amerika Syarikat untuk kemasukan ke universiti.

Kerana tekanan untuk menjadi seorang yang hebat, maka pelajar yang tidak dapat melanjutkan pelajaran ke universiti terkemuka atau hanya kolej komuniti akan dipandang mereka. Anak-anak juga biasanya akan berbangga mengenai taraf pendidikan PhD ibu bapa mereka.

Memandangkan Silicon Valley merupakan pusat teknologi terkenal dunia, maka sesiapa yang tidak bekerja dalam bidang teknologi juga akan dipandang rendah. Kebanyakan penduduk disini mempunyai mitologi atau kepercayaan bahawa teknologi adalah segala-galanya dalam hidup mereka.

Dengan wujudnya startup di kawasan ini, maka wujud juga golongan manusia yang mengiktiraf diri mereka seorang mentor bagi membimbing startup-startup ini. Mentor-mentor palsu ini biasanya hanya inginkan ekuiti atau bahagian daripada startup dan mahukan keuntungan secara pasif.

Kebanyakan mentor palsu ini juga dikatakan akan menjadi mentor kepada banyak startup dalam satu-satu masa. Strategi mereka ini mudah. Sekiranya mana-mana startup yang dibimbing ini berjaya seperti Instagram, mereka sedikit sebanyak juga akan mendapat tempias keuntungan dan populariti.

Di Silicon Valley, bukan sahaja ibu bapa yang sibuk dengan kerja di pejabat. Malah, anak-anak mereka turut mempunyai jadual waktu yang ketat daripada pagi sehingga malam. Jadual persekolahan ditambah lagi beberapa kelas tambahan yang diambil di luar waktu kelas menjadikan kanak-kanak seperti seorang robot.

Anak-anak yang membesar di Silicon Valley juga biasanya tidak dapat meniktmati cuti musim panas yang panjang kerana kebiasaannya mereka akan dihantar ke kelas-kelas kemahiran dan kem cuti musim panas.

Kawasan yang dipenuhi kilang-kilang membuat cip semikonduktor ini sememangnya mempunyai masalah pencemaran yang serius. Silicon Valley juga mempunyai banyak kilang yang diklasifikasikan sebagai Superfund kerana tahap pencemaran yang serius. Superfund adalah satu program di Amerika Syarikat dimana pihak kerajaan akan membantu dan memberi bantuan kewangan terhadap kilang-kilang yang mempunyai pencemaran teruk ini untuk memulihara dan membersihkan kawasan yang tercemar.

Selain itu, pihak Environmental Protection Agency (EPA) turut menyatakan bahawa udara di sesetengah kawasan di Silicon Valley mempunyai kandungan trichloroethene (TCE) yang tinggi melebihi had yang dibenarkan. TCE ini sangat merbahaya kerana ianya mempunyai ciri karsinogen yang meningkatkan risiko untuk mendapat penyakit kanser.

Kandungan TCE yang tinggi ini dipercayai berlaku ketika zaman kegemilangan syarikat-syarikat semikondukter disini seperti Fairchild Semiconductor Corp., Intel Corp., Raytheon Co. dan NEC Electronics yang menggunakan bahan TCE ini dalam proses menghasilkan produk mereka.